url: =Politics – Disciple Kap Sian\nPasian’ nasem ten gam vai ong seploh uh mawhsak ding hi kei zaw in, gam vai sem akisa, uk akia ten amau bek tuam pai luailuai sawm ahih man in tu ciang aki tung dan hi leh kilawm zaw hi. Pawl bawl ding in, zawt bawl ding ihi zaw hi. Zomi te pen biakna mi mahmah hi hangh. Biakna vai ah sum dong na ding, mipi ki kaikhawm ding hi leh ki thalawp mahmah in a dim a ha in ki pha hi. Gam a ding lian in mi ki kaihkhopna kha om leh room khat zong kidim zolo thei hi.\nTua ahih man in politics i sep nop taktak leh, biakna kantan in i sep sawm leh bang mah ki tun zolo ding cihna hi pah a, biakna makaite i phun sansan sang in, tuate muan leh suan in nei in, cialbawl in hanciam ding ahi hi.\nPolitics a sem taktakte pen thugen siamte uh hi a, thugen i siam kei leh kisin ding, hanciam ding ahi hi. Campaign gen i siam kei a, i kisin nop kei lai a, i kisin hang i siam tuan kei leh, Pasian’ nasem thu gensiam tampi om a, tuate gen sak ziahziah in, cial bawl leng mipi’ lungsim kila ding hi. Nang phan i siam kei a, i theih theih mahmah kei leh, a phan thei te cial ding ahi hi. Zomi lak ah majority i lunglutna biakna pen paisan in, kikhawm lo in, tangtat in, mipi tawh kigawm, mipitawh tonkhawm lo in Zomi leh Zogam politics, Zomi a ding, Zogam a ding icih hang kuamah in hong umlo ding a, kuamah in hong muang zolo ding hi. Zomi i it taktak leh mipi tawh i ton khop kul hi.\nNgasa i mat nop leh tui omna, lui omna ah pai a, ngasa beng ding ahi hi. Tui omlohna lampi gei, sing lak, suang lak, mualtun khong ah ngasa i beng sawm hang in ngasa ki ngahlo ding hi.\nPOLITICS PEN MIPI HUAMNA (BEING INCLUSIVE) AHI HI. ZOMI GAM VENG LEH PAAM TE GENLOH ZOMI SUNG MAHMAH A I INNKUANPIH TE, BIAKNA SUNG A TE, SUM BAWL, PAAI BAWL, SANGKAH NASEMTE i huam zawh kei pah phot leh gualzo lo ding, i gual zawhloh ding mah kici thei hi. Tua ahih man in Politics a sem, a uk khat in “biaknate ci in phun sansan hun hi nawnlo hi. Biakna makaite langpan lo ding hangh a, thudot bawl in, pawl bawl ding hun hita hi.\nMi namdang pawl khatte in biakna leh minam vai tonkhawm sak uh ahih man un gualzo henhen hi. Gam khangtonate ah zong biakna leh gam vai hel khawm uh ahih man un kip uh hi. Kawlgam bang zong biakna (milimbiakna leh minam vai helkhawm uh a, Malaysia te zong minam vai, gam ki-ukna vai leh biakna ‘muslim’ tonkhawm sak uh ahih man un a nih in khangto khawm uh hi). Politics a uk, uk akisa, sem akisate in tua ciang lawmlawm i tel zawh nai kei leh kum 20 sung bei mawk bei kik leuleu ding (waste another 20 years) cihna di ding hi.\nGam vai nasem, a uk, politician khat nahih leh na omna gam a Zomi kipawlna, na omna khua, state, kim leh paam a biakna kikhopnate ah vai pai inla, i Zomi pih dangte tawh kithuah in, ki lawmtatna nabawl in. Na kim leh pam a om Siate/ Pastor/ Ph.D/ Master/ Bachelor/ High school san man sate leh a man nailote etc. tawh kilem sawm inla, amau tawh kipawl sawm lecin, a sawtlo in mipi in na sep nop politics, gam vai hong pan pih ziahziah ding a, thu leh la tawh hong ki panpih ban ah, sum lehpaai natawm tawh hong panpih ing uh hi.\nBiakna makaite in hong panpih kei leh politics bang mah ciang ki tung zolo ding hi” cih theih ding kisam hi. Kum 20 sung i thei khin zo a, tu in thei kei lailai leng bel a papai ihi ta ve leh |)\nDisciple Kap Sian Hatlang\nMinam le Biakna\nPastor te leh Pasian’ nasemte in Zomi it in, vei ciat uh hi. Zomi lo te zong itna nei veve uh hi. Zomi pastor te in politics hong uk luat ding a lungngaih huai hi zaw tham hi. Bang hang hiam cih leh Pastor te in mipi’ huzaapna pen politician te sang in lian zaw tham hi.\nPastors & preachers have more influence on people than politicians. Therefore, pastors should not go too much in politics or else, our politicians will loose their credentials…\nPastor te in politics hong uk lua le uh gam nasemte in a mun uh taan lawh zo thei ding ahih man in gam vai hong ki nak hel lua ding hoih khinlo thei hi.\n· March 17 at 9:16am near Petaling Jaya\nLian Pi, Khen Mung and 2 others like this.\nPastor te pen lai sim, lai sin thu theite uh hi. Thugen zong sim in, mipi’ lungsim zong zo zaw uh hi. Kum tampi mah lai sin uh a, Biakna vai, history vai, LST sung politics leh biakna vai etc. kum tampi a sinte uh hi.\nZomi politics a uk icih teng, tu ciangciang kum tampi a sin ki omlo a, uk ciang leh sep bek mah hi. Experience ciang bek mah hi. Politics vai lai a sin tangtang a om loh ban ah, LST lam or Pasian’ thulam zong a sin tu ciangciang i theihna ah akihel om nailo hi.\nPastor te in politics, ethnics, sociology, philosophy, theology, region etc. a sin ban ah, mipi tawh kizopna, mipi lak thugenna leh mipi lungsim zawhna kum tampi experience in nei uh hi.\nZomi politics a uk te, a semte in Pasian thu ahi a, Politics hi ta leh lai tawh sin tangtang cih bang ki omo zaw hi (Kawlgam lam a te pha diak). Tua ahih man in amuhna uh to zaw tham a, internet experience a neih loh zawk ban ah, party lungsim, singlness nei den in huam zolo thei a, lunsim ngaihsutna tangzai lo thei hi.\nTua ahih man in politics i khantoh ding i deih leh Pastor te in politician te a panpih, a thuhilh, a gen pih, a backup ding kisam hi. Tua ahih kei leh Zomi politics pen tu laitak dinmun tawh ki gualzo pako thei kha ding hi.\nMarch 17 at 11:48am ·\nSian’ Sawmpi Ih Pastor te politics hong uuk lua le-uhbel tu-aa ih neih sun2 politicians teng manhiau thei mahding uh aive.,ih Pastor te politician suakding ih zot2 sang’ politicians khinsa te’n thu va dot/kupbawl zaw lehang a mau zong hong gennuamlo,hilhciannuam loding in ka umkei hi.Paisan thu nungta kum tampi a va sinte’n hih politics te hong gennopnak vualeh telluading uh hi.\nMarch 17 at 11:56am ·\nDisciple Kap Sian Hatlang Lawm khat leuleu pah bel Chin min tawh a kalsuan a politician khempeuh ah 98% pen Pastor hi sa, a hi laitak, Lai Siangtho sangmante vive ahi uh hi .Tua hang mah in effective ak in sem zaw zaw uh suak hi, CNF lam te a kipan\nMarch 17 at 11:59am ·\nMargaret Cing Khawl Kim kawl gam ah thu gen siam na ding a ki pat tah na mun lai siang tho sang, biak na sang leh biak inn lo ngal mun om lo hi ven…. president obama bang aa thu gen siam gam uk ih deih leh pastors, preachers leh priest lah lo ah koi pan hong pai tam?.. 😀\nMarch 17 at 7:13pm ·\nPoliticians te, campaigns a bawlte pen mipi’ san theih ding in a gen theih ding kisam hi. Pasian’ thu gen lo ding buang in mipi’ lungsim a zo ding kisam mawk hi. Tua pen impeachment acih uh campaign bawl hun ciang kam kinial tawh akibang de…See More\nMarch 17 at 7:29pm ·\nMargaret Cing Khawl Kim ken ka mai kai dia leh..\nMarch 17 at 7:31pm ·\nDisciple Kap Sian Hatlang Nasia lua ding hi mai\nMarch 17 at 7:40pm ·\nMargaret Cing Khawl Kim ci se.. 😀\nMarch 17 at 7:49pm ·\nSamuel Mung Lengtong Kam Khen gen leh ” Pastor te’n thu sim khat nei ding hi veh aw” cih ngaih sut huai sa ing. Minam vai bel asem teh, asem hi.. dadam in Mipi thei ding in ong ki vai hawm in teh.. lungdam e..\nSunday at 2:39pm ·\nDisciple Kap Sian Hatlang Mi namdangte, Kachin te khong bang in a biakna makaite uh zahtak bawl in, thudot bawl uh a, amau thungetna, thuphapiakna lo tawh gal simlo uh hi. Ei pawl in bel i siampite’ thupha piak genloh, i siate khong deih bang in, a ko tawh, a gensia tawh, a tawng tawh, i zahtak khit lohna pen minam kiamsuk leh a daupailo dingte’ kalsuan zia nahi gige makw hi\nSunday at 8:48pm ·\nThawn No Hatlangh ha ha Pasian a mangngilh ding uh dah pih lo zaw maw? Gam vaai pen Pastor ten zong thei masa khol lo ding uh hi. Pstor te in mipi te ading in thu nget na lam pang ah na ki pia zaw leuh zaak nop huai zaw hi. tua hilo in pawl pi mite tung ah gamvai in hong makaai nuam leh pawlpi mi te a ding in nawng kaai mah mah ding a lung sim ki tamkham zaw lai ding hi…LOL\nTu ciangciang Pasian manghilh pastor om lin a om lam ki tam theih nailo hi. Pastor gen loh ei mi mawkmawk in zong manghilh sam lo hi ve hang in cilo maw?\nGam vai icih ciang in Kiukna (government) ahi hi. Kiukna vai pen leitungbup democracy hong tam kizatna icih ahi US te natawm zong Lai Siangtho mah a bulphuh hi uh a, Obama hong kah ciang in tuate hong nilkhiat sawm ciang in amah akai deih nawnlo, tampi mah in, a diakdiak Tapidaw (Christian) te in a lungkimlo uh ahi hi. Abortion, gay marriage, lesbian etc. tuamtuam thapia cih pen nidang a Bush i ki teel pih ahi El Gore? dan ahi hi.\nDemocratic principal leh Dimocratic governmance hong kipatna tatak pen Eden huang sung ah Pasian’ in Adam leh Eve tung ah “sia leh pha teel theih na” (FREE WILL OR FREEDOM OF CHOICE)” pan hong kipan masa hi cih keima mimal sandan hi.\nTua hi in Pasian’ a bulphuh lo zah dong in a pilllua Zomi lak ah ki om nailo a (tu ciangciang), tu laitak gamdang mun tuamtuam ah kitung in, nasep silbawl, pilna leh siamna i neih sunsun teng zong a bulpi ngaihsun leng Pasian’ hang bek mah cih i manhilh loh ding kisam hi. Ei leh ei kimuang baih lua in, ki hisak baih lua ka leng, bangmah ihih loh lam i ki theih ciang, mite in bang mah ihih loh lam hong theih uh cianghogn maizum huai zaw ding hi.\nThu ngaihsun thei pawl khat in POLITICS IS A DIRTY GAME naci lela sam uh hi. Dirty cih zong bel thu khat ven ah, GAME acih bel thukim pih ingh. Game bang ci kimawl, puzzle bang ci khin cihte pen a mimal mahmah a muanhuai ding thupi hi. Pasian’ a zahtak te in mipi a makaih leh a a theih loh man bek hi ding a, khem bawl ngeilo ding hi. Pasian’ maitang etna tawh. Ahi zong in politicians te in ahih leuleu leh mipi Pasian’ bulphuh masa lo in, mipi’ lungkim ding hanciam a, mipi’ deihna nam nih or nam nih sang a tamzaw in hong kikhken ciang in buai thei uh a, a cih nading uh om lo thei hi.\nTua ban ah politics icih pen GAME ahih lam pen i sang siam a, i sang siam kei zong in ama hihna khat ahi hi. Tampi genlo in etkakna khat nung kum lam a i tuah sung pan en pak leng ah:\nNovember 2010 ma, Kawlgam sung kum 20 sung Election khat vei akibawlna sung ah election ding pen Sunday bawl ding cih thu hong ging hi. Sunday ahih leh Pasian’ biakinn pan pialkhia liang in, kikhawm lo liang in, Pasian’ thei nawnlo maw etc. tawh a gen tampi tak om hi. Tua a gen teng pen biakinn khat vei zong akikhawm ngeilo teng hi sawnsawn citciat hi.\nTua leh Noverber 13(?), 2010 in Aung San Su Kyi thong sung pan hong ki khahkhia a, tua pen Saturday nitak lam ahi hi. Khua zan ta ahih teh press release leh Sunday in NLD zumpi, Shwe Gone Dine ah bawlding acih ciang in a zing ciang a maigual lam ah nipini kikhawm lo liang in a tutna kituh lak ah, nung a Sunday kikhawmlo liang a election lut ding maw… acici teng na om masa pen uh hi. Cih nopna ah tua teng pen politics aki uk sak teng, uk akisa teng, a vei akisa teng ahi uh hi. Tu lai kampau leh “zuau thu leh khemna vive tawh akilawmsakna bek a politics vei akineih uh nahi gige hi…”\nKawlgam sung politics vai ah politic deih tak in a sin ngekngek, displined learning a nei tu ciang ki omlo ci leng ki nak khialh lua lo ding hi. Experience vive bek mah hi lai phot hi. Ahi zong ni biakna makaite, biakna siate ahih leh ki makaihzia, kiukzia, kiukna vaite ah kum tampi sung discipline tawh Bachelor, Master, Doctrate cih bang sin ngekngek in, lai sim ngekngek in experiece leh lai simna tawh kop khawm ahih man in i biana makaite in mipi’ lungsim zo zaw in, knowledge nei zaw pah uh a, a sep a bawlna uh mipi in ki thapia zaw pah uh hi.\nA beisa hun sung ah veina bek tawh na kisem thei hi mah ta leh, tuhun leh mailam hun ah veina pong tawh khua kisuak zo nawnlo ding a, sinna leh veina a kigawm kul a, theihna leh sepna i kop khop a kul ahi hi.\nThawn No Hatlangh Pastor te pen Pasian thu gen bek hi a ei hong uk hi pah lo hi.\nDisciple Kap Sian Hatlang Politicians te in zong hong uk hi tuanlo uh hi. Hong uk theilo hi. Kuamah uk kiut nawnlo hi. Democracy tatak cih pen “UKNA” cih zong a tatak in ci leng zat loh ding hi lai hi. Khat in uk, ukcip cih hilo zaw in mipi i deihna dan in ki kalsuan (for the people by the people) cih dan hi zaw hi -Democracy tatak a genna uh pen\nKhai Pi ih vek in Politics view a nei tek hi leng minam vei na lung sim hong om ding a Minam vei na lung sim nei leng ei leh ei ki tot ki sel na, muh dah na, ki ha zat na te hong om nawn lo ding a, Zomi a hih nak leh deihsak na a dim in ki nei ding hi. cih mu ingh. a diak diak in nu mei te in polictics view hong nei phot phot ding uh ka ngim na hi……\nPolitics leh Pa Sian na sem ih cih pen sum zon na nek zon na in ih ngaih sut aa sem ih hih leh bel a thu tuam hi in nang hat zaw ding nang mi ngah zaw ding cih lam in lung hih mawh aa lau thawng mawk ding hoih sa keng Pastor cih khawng leh …See More\nKhai Pi pastor te in politic lam zong hong sep theih na ding in a zi te a hi numei te mah mah politic view hong nei phot phot leh …e leh e…..\nLian Bawi Nu mei te bel kup pih leng kup pih hak lua sam ken teh nam dang zi peuh a nei ih hih kei nak leh ih inn sung tek pan ma kaih ding hi mi zi mi nau mi ta khat bel nang tua ci in hi ci sep in hi ci pau in va ci leng ong mu dah zaw sop ding hi ven maw\nei a pasal te in minam vei mah mah deihsak lua politic view nei mah mah na pi in ih zi te khong in kul kei hong ci ziau leh ih vei mah mah hang ih vei zah a ki sem ngam lo leh ki khawl di de mawk thei zaw hi…..Kayin te bang in a nu te in …See More\nLian Bawi Thu um mi i hih leh pasal thu mang ding hi ve un maw Pasal te zi te zah tak muan huai ih hih ding ki sam ve!\nPhilippines gam ah Pawlpi minthang leh pastor minthang mahmah khat ahi Bro Eddie akici pen nung kum lam in Philippines gam Preident ding in a na run gige den khat hi. Keima om lai in ka theih leh, ama biakinn ah zong a na kikhawm ngei hi ingh.\nTV sung ah channel a tuam in nei a, ama pawlpi mimal bekbek million tampi pha in JIL, JPM movement (Jesus Is Lord) cih tawh gambup lok zo hi. Politics leh Biakna thu TV leh Biakinn sung pan in tangko ziahziah in mipi tampi mah in tha ki pia ziahziah hi. https://www.facebook.com/broeddiecvillanueva\nBrother Eddie C. Villanueva is one of the nation’s leading church leaders who ha…See More\nPage: 120,653 like this\nA tatak in bel Politician teng biakna mi mahmah in, Pasian’ a muang mahmah bang hi in, Pastor te tawh ki pawl thei, a kalsuan khawm thei bang hi zen leh political campaign pen pastor thugen siam, mipi lak ah thugen siamna nei, (public speaking skill a nei) te bang in gen sak leh vote pia ding tampi ngah tuam ding uh hi.\nZomi sung ah party tuamtuam, NLD, USDP, CCP, CNP, NUP etc. ban ah tun ZNC zong a sawtlo in register hong ngah leh campaign a bawl hong kisam ding hi. Campaign bang ci bawl ding cih pen, sum tampi bei hi a, hun tampi bei leh thatang tampi bei hi. American president te khong bang sum a hauh kei leh, sponsor a neih kican kei leh presidential campain gina in bawl zolo a, tua millions a sim a bei pen a bei zawh kei leh president suak theilo dan hong suak mawk hi.\nPolitical campaign vai ding pastor te in, biakna siate in hong gen uh hen or a biakinn zangsak in thu gen ding icih teei sam hang in, practical tak in en leng, nidang a khat vei zong aki khawm ngeilo khat in, party campaign bawl nop man in thakhat thu in hong piangthak, Pasian thu hong um tengtung henla, campaign hong bawl pih uh, thu hong gen sak un ci leh zong pawlpi a tamzaw in ki sang zolo kha maitak hi. Church doctrine, discipline and by-laws with rules ana om ahih hang hi.\nTua ahih man in politician te in election a nai kuan ciang bek in piangthak tengtung, biak inn pai bek hilo in, a beisa hun khat lai a kipan Pasian’ sung ah a na nopsa, an ki bual ngei ahih ding kisam hi. Tu leh tu a vaihawm tengtung pen hun laplo zaw thei hi.\nKawlgam context ah Zomi poitician te in working hour, working days, office ah tu den, nisim in nasem cih dan in a ngeina dan omlo, om thei nailo ahih man in (a beisa kum 20 sung leh tuni ciang dong), a diakdiak Saturday & Sunday pen appointment dang a neih kei nak leh hun awng ngah lel ding ahih man un, biakinn mah ah pai tangtang in, Zomi pihte tawh ki fellowship, ki thei, ki hopih, ki lawmta leh deihsak huai hi. Mipite ei kiang hong pai ding baih khinlo a, ei mipi lak ah kihel in va pai leng a reach out zo kisuak zaw hi.\nTua in “Biakna leh Politics in Zomi Context” a thupitna, a ton khop theih ding akisapna hong phawksak hi…\nLian Bawi Religion & Politics ah namdang zi/ pasal pen issue hih masa lo leuleu bilbel hi. Mi khat ei a ding in namdang ihi a, ei zong minam dang khat a ding in namdang mah ihi hi.


timestamp: atn

url: =Dahna Pulakna : Mangpha Pa Nang Kim Khual :: ZOMI DAILY\nposted on 14 May 2016 at 2:05 pm Lomkholna: Dahpihna, News, ZIUSA, Zomi\nUSA gam, Michigan State, Battle Creek khuapi a teng Pa Nang Kim Khual, kum 31 (Tohing beh) in abeisa May 12, 2016 ni nitaklam nai 1:45PM hunin Broson, Kalamazoo zatopi panin lamethetloh laitak aleitung nuntakna ong beisanvat cihthu izakmanin Zomi Innkuan USA kipawlna in nakpitakin kidahpih hi.\nPa Nang Kim Khual pen Zogam, Tedim uksung, Anlangh khuami, Sakollam veng Tedim khuapi ateng hi-in pianpih unau Pasal 4 lakpanin anautumpen ahihi. Leitung nuntak khuasakna a nuamzawding lunggulhnatawh a beisa 2013 kumin USA gamsung ongtung ahihi. a zi nu Suan Zam Niang tawh ta pasal 2 leh tanumei khattawh Atenna Battle Creek khuapiah Pasianthupha asanlaitak, nuntakkhuasak nuam asaklaitak uh khangdawnglaipi a hicibanga ong nusiat vatmawkpen idipngekna in ikhasia mahmah hi.\nI sanggampa Pa Nang Kim Khual pen Zomi sungah unausanggam khat, sikhatsakhat hihnatawh dahpihna, lainatpihna lahnain Zomi Innkuan USA kipawlna in Paakkual khattawh mangphakhakna kineiding hi. Pa Nang Kim Khual tawh a nunungpen hunzatkhopding pen ongtungding May 14, 2016 (Saturday) ni sunnung 1:30 PM hunin, Battle Creek Tabernacle, 264 W. Michigan Ave, MI 49037 ah SDA pawlpite makaihna tawh hunbawlna leh hanmualah daitansakna/vuina kineiding hi.\nI sanggampa Pa Nang Kim Khual ong nusiatna hanga adahakap, alungleng khuangai pianna nulehpa, sanggamlaizomteng, meltheih tanau khuapihtuipih khempeuh leh adiakin azi Nu Suan Zam Niang leh a tano 3 teng tungah ibiak vaanglian Pasianin mihingte kipiaktheihloh alamdang hehnepna, lungnoptawldamna ongguatsak ciattahen cihthu kongngetsak uhhi.\nPrevious: ZAM Thupuak :: 15 May 2016\nNext: Tuhun leitung paizia ~ T. Sawm Lian


url: =TAWM GING BEH KHANG TANGTHU - Laibu Saal\nHome > Thuluui/Articles > TAWM GING BEH KHANG TANGTHU\nTAWM GING BEH KHANG TANGTHU\nHih TAWMGING beh tangthu bu pen keploh a, mangthang ding ahihman in computer ah ettheih ding in ka hong khumlut hi\n. TAWMGING beh thu kia hilo in ZOMI tangthu zong kihelkha hi. A kammal zatdan leh gelhdan bangmah ka kheng kei hi. Khanggui toh kisai pen gelhkhelh khak lauhuaisa ka hihman in a bu a om bang in ka hong takkhia hi. Ka theihsiamna bang a gelh ding pen diksalo ka hihman zong hikawm hi. A theizaw i om leh hong zasak un.\nKHET MASAK 1973\nThu kaihkhop leh gel thuah: U Pau Za Gin leh U Khai Za Kham Tedim.\nKhet leh bubawl thuah: TG. Vum Khaw Thang Tedim.\nTedim gam pianciazi Kawmiti, Party Zum Lai 230/3U-1 Nambat 28/3/69\nbulphuh a kibawl khia hi.\nKhet masak bu (200). Khetkhit nimit 16/5/73.\nAman K .3/-\nHih ih Beh Khang Taangthu Bu a pian khiat nadingin TG.Vum Khaw Thang in, ama thagui thatang, a hun, a lungsim ih Beh ih Phung aading it lo haza lo-in hanciama hong sep khiat zawhna hangin ama tungah eite a kua ma peuh a lungdam kim ciat ding in kong um hi. Hih ih Beh bu a pian zawh na dingin beina a tuam tuam hong hanciam U Lian Za Nang tungah eite a kua mapeuh in lungdamna lianpi ih baa hi. Hih laibu sunga thu omte saanga a kicing zaw-a ih neih beh zawh nadingin a kua mapeuh in na et uh ciangin ngaihsun pha-a thu kicing zaw nong kaihkhop lai nading uhin kong hanthawn hi. Ih khang gui a man lote zong hong puahpha unla, no bawng sung ciat uhah zong a u zaw a nau zaw nusiat nei nawn loin a kicing takin a thu leh la tawh hong puakpha lai ta un.\nP. Pau Za Gin\nTHEIH MASAK DING\nTaanglai a kipan, Tawm Bing Beh pen, awm kawi kawi hi cih ih zak hangin, u le nau kizopna, a kikan zo ngei hial lo hihang. 1958 kum ciangin, Tedim khua leh Leilum khua a om, u le nau teng vaihawm in beh kikhopna khat bawla, tua sungah khat le khat, ki muhna, ki theihna ong suak masa pen hi.\n1. Tua tung in, Tawm Bing kicihna leh Tawm Ging, kicihna kammal nih pen, koi man zaw hiam cin, ki dawtna, a om ciangin, Pupi min pen, Tawm Bing hi a, a maa khan lai in, zuneek, lasak, khuangtumna, a tam ciangin, mi dangte in, Tawm Gingte na ci uh ahih manin, tua kammal nih pen, a nih in maan khawm hi, ci-in kiciamteh hi.\n2. Leitung khandan pen, kikhel den thei ahih manin, mailam huna, khangnotezat nawp ding ngaihsutna in, Beh min tom pen (TG) kici dinga, tua ni, tua huna kipan, min mai a, ki kawih ding hi cin ki ciamteh hi.\n3. Pupi Tawm Bing suan, unau bangzah pha ih hiam ci a kamkupna, a om ciangin, u pen, nau pen ding a ki thei tel loh hangin, hi bangin ki ciamteh phawt hi. (1) Sim Hang, (2) Gui Ziam, (3) Zom Lun, (4) Nei Lai, (5) Lam Hang leh (6) Mat Vung.\n4. 1969 kum ciangin, Tedim Party zum lai no.230/3/28/3/69 tawh, Tedim gam sung aa teeng Zomi kheempeuh in, Beh pian khiatna taangthu, Beh khat leh khat kinai na ki zopna, leh, tu le tate khang saziante, ong hanthawn bek loin, zum a puak nang ong ki ngen hi.\n5. Tua banga kumpite han thawtna tawh kizui in, 1969 a kipan, Tedim khua-ah, kum sim in, beh ki khawpna ki bawla, a nunung pen, 1971 in Saizaang khua-ah kibawl hi.\n6. Kumpite han thawtna tawh kizuia, kum thum vilvel Beh taangthu, a sim a mala, a kikan ciangin, taanglai a, ih Pu, ih pate, khan lai, thu le late hi ta leh, Tawm Bing le Taangpua kizopnate ong hi thei khia hi. Tawm Bing le Taangpua, ki zawpna thu pen, Tawm Bing sung le, Taangpua sunuga, Taangthu cingte ciamteh na bangin, laibu sungah, kiciamteh pah hi.\n1. Beh kikhop pen kumsim a ih bawl hangin, lo khawh sing puak manlahna leh, kikawmna, gamlat huhau in, u le nau ki pai kim zo ngei lo a, Taangthu leh Taangla ahizongin, khang saziante ahizongin lai tawh ki gal khak ngen ahih manin a ki sang khial, a ki khum khial te pen ih laibu sung ciamteh puahphat nangin ong ki hanthawn hi.\n2. Beh taangthu laibu a a pian khiat zawh nangin, Lungsim, thatang leh neihsa sit lo-a onng hanciam diak a nuai-a min om u le nau teng tungahlungdamna ih mangngilh ngei loh nangin kiciamteh hi.\nPIAN CILNA TAANGTHU\nPian cilna panin Kawl gam minam kheempeuh pen Tibet gam mual tung aa, teeng, Mongolian minam sung pan aa, gam neem zuana, dam dam a ki pai suk, ni khat ni ciangin Kawl gam sung kitung hi, ci-in kiciamteh hi. Ei Zomi khamtung mi pawl pen Chindun gun dung zui-a pai sukte pawl ihih manin, tua gun min pen Chinduan gun na kici pah hi.\nHih pian cilna taangthute pen Tawhlanzi Conselte in, Kawl gam minamte tawh ong muhna leh ong sanna a kici laibu sung pana, a gamlim leh a thu tawh en khawma, kibawl hi.\nKAWLPI (KALEMYO) GAM SUNG KI TUN'NA\nChinduan gun pen a naak lam pan ki zuisuk a, na pai suk suk ciang un, ni khat ni ciangin Kawlpi gamsung teng tung uha, a pawl a pawl in na teeng uh hi. Kum sawt veipi mah a ten khit ciangun Kawl kumpite tate Khanraja a kicite unau ong tung in ong uk hi.\nKAWL ZAANG PAN KHAMTUNG GAM TUN'NA\nKawl kumpite tate unau in hong uk uh ciangin, ngeina a tuam tuam hong oma, kumpi inn lam ngeina bang a kulhpi khat a cian sak ciangin, khutmee tawng khemee tawng tampi hong om ahih manin, a uk sung mi pawl khat te lungkia in Khamtung gamah a na tai ta uh hi. Tua banga, a ki tai ciangin Kawlpi zaang pan Tuingo dung zui tawh, meitei gun dung zui tawh, Dolluang khua gam zui tawh, a pawl pawl in na kikhen uha na tai uh hi.\nCIIMNUAI KHUA SATNA\nTua banga ki pai pai ni khat ni ciangin, tuhun a Saizaang khua taw lam KHULPI a kici Suanghawmpi sung khat na tung masa pen uh hi. Tua mun pen tui muhna mun hi beka, khua teen theih nang mun hi lo ahih manin Ciimnuai khua na sat uh hi. Kawlpi zaang pana, Khamtung gam zuana, mun atuam tuam zuana, paite in zong Ciimnuai khua mah dam dam in zuan in na ki gawm ngeingai uh hi, ci-in ki ciamteh hi.Ciimnuai-a kum tampi mah a ki teen khit ciang in mihing zong khang in pilna, khua muhna zong a khan sem sem ciangin, anneek tuidawn baihna zuan in, Simgam, Mal gam, Zo tampi gam, Thangkai gam lamah a pawl pawl in na ki khen thei ta uh hi.\nGAM MIN LEH MINAM KI LAWHNA\nKawlpi zaang pan khamtung gama, a ki kah toh ciangin, zaang gama a om laite in 'Khamtung mi' ong ci uh hi. Pawl khatte in mualtung Zo gam Taampi sunga paite ong cih nopna un 'Zomi' na ci uh hi. Sim gam, Mal gam, Zo gam, Thangkai gam, cihna kam pen, Ciimnuai pan gam neem zuana a ki khen thang ciang un, Sim gam a kici Gun pang zuante pawl pen, Simmi na kici pah hi. Malno pana gam vot na mun zuante pen Zomi, na kici pah hi. Zo gam tulak gammang zuante pen, Zomi, na kici pah hi.Thangpi pang kantana, paite pen, Thangkai mi, kici uha, a gam zong Thangkai gam, kici a hi hi.\nSAIZAANG KHUA SATNA\nCiimnuai khua-a a om lai teng in, Saizaang khua na sat uh hi. Khua teen ngeina banga a teen theih khit uh ciangin khua sung vaihawm ding, Hausa ding upa ding in, a pil a siam, gal hang, a muan pen uh kiseh in, na kiteel uh hi.\nTA ANG LAI HAUSA KIKHEEK HUN\nSaizaang khua-a Hausa Upate pen, a mau hun a bei ciangin a tung lama kigen mah bangin khua sung pan a a muan a deih zawk zawk uh na kiteel uha, a nuaia bang in, a hun hun in na ki kheng diam diam uh hi. Tua hun lai-a Hausa naseemte pen, khanglui kam in “Tuate man lai” kici hi.\n(a) A masa in Thawmte na hausa masa a, 'Thawmte Mang' kici hi.\n(b) Anihna -ah Tawm Bingte na hi-a, 'Tawm Bing Mang' kici hi.\n(c) A zom-ah Gual Namte na hi-a, 'Gual Nam Mang kici hi.\n(d)A lina-ah Sukte hi-a, 'Sukte Mang' a kici hi.\nSukte' maan' laitakin Mangkangte in khamtung gam hong uk ta uh hi. Tua hun a kipan, gual zawh thu tawh hi nawn loin, Hausa upate pen khialhna lian a nei kei nak uh leh a suan a khak dong a , a bana seemsak uh ahih manin, Kawl gam in suahtaakna ih ngah dong Saizaang khua leh khua pawl khatah Sukte in Hausa seem suak uh hi. Tua mah bangin, khua dangte ah zong khuasat masa makaaite pen, a pu a pa ban zomin Hausak, upat ki seem ciat hi.\nSaizaang khua-a Tawm Bingte a maan' lai in hih bangin la na phuak uh hi.\n(a) Maa va zaam tang, maa va zaam tang e, Seitui gam zaang maa va zuan tang ee.\n(b) Saitui gam zaang maa va zaam tang ee, kei ka khua kiim in ka vang sun ni bang hong sung hi ee.\nKHUUL LEH CIIM A TUNG MASA PAWL\nKhuul leh Ciim a tung masa pawl kua pawl hi ding hiam, ci-a a Sim a Mal a a kikan ciangin Kawlpi Zaang pana, Khamtung gam a zuat toh uh ciangin, Khuulpi mun a tung masate Songthu tate, Thomte, Songpuut, Tuangdo leh Sektak, Gualzong, Taangpua leh Tawmbingte hi, ci-in na ki gen hi. Amau teng ki pawla, a na pai khawm kawi kawi uh hih tuak hi.\nTAWM BING LEH TAANGPUA KIZOPNA\nA Sim, a Mal a a kikan ciangin Taanglai-a kipan Tawm Bing leh Taangpua pen unau hia, beh Tulpi zong ki banga, gam salu, a phui, zong kitun' ngei hi, ci-in a nuai-a bangin Tawm Bing pawl khat leh Taangpua lam pan taangthu ong ki thei khia hi.\n1. Mauvom khua, Tawm Bing pu Hen Pau a tupa TG Pau Za Khente ciaptehna pan Saizaang khua-a Tawm Bingte hausa-a a om lai Hausak leh tuulpi sa dawt thuah ding kilawm kei, ci-in a sangam pa Taangpua pa tuul tawisak ahih mana, sa a mat cianga, salu, saphui pen, tulpite a ki tun ngei a hih mah banga, ki tun hi.\n2. Thalmual khua, Taangpua u Thuam Dai in, a nuntak lai in, ' Ka sumsit lai in, saklam, Sanvon khua dong khual zin a, zin tun ka zon ciangin,dawi tanga sawl na baangte in, Tawm Bing leh Taangpua na hih leh ong lut thei ni teh. Tuate pen tuul khat beh khat hi-a, ki tang ngei lo hi ung hong ci-a, tua pan Tawm Bing leh Taangpua a ki nai na ka thei hi', a ci hi.\nTua thu ka lim kan ciangin, taanglai in Tawm Bing leh Taangpua unau hi-a, Tawm Bing te'n, gam salu, saphui, Taangpuate' innah a tun den hi. Ni khat ni cianga ngal hapak lu khat a va tut leh a sa mat uh zong ki nawh zek ahi kha tam ka pi uh Thom Vung in ' Ka sing khuah zong tum man kei, ka taiteh zong gam man kei', ci-in na pau se kha hi. Tua hun a kipan in Tawm Bing ten Luisuk Kai Mangte kiang na tun uh hi, ci-in ong gen mah mah hi, ci hi.\n3. Lailum khua Taangpua Thuam Zam ciamtehna panin, Kai Mangten, 'Ko, tua banga salu saphuite deih mah mah hi ung, ong tun un na ci uha, taang leh gatam na huan in a sam na hiatsak uha, zin na lim do mah mah uh hi, ci-in ki ciamteh hi' hong ci hi.\n4. Lailum khua U Hang Za Gin, U Luan Khen Pau, U Lian Khup te ciamtehna pan zong, a tung lama thu teng a maan mah hi, ci uh hi. Tua banah, Taanglai a Sukte' pu Khan Thuam pen Mang kua, a kici (Hausa) (9) in a sawm lai in, 'Tangpua ten, panpih na hih man un Taangpua kheempeuh that khin ding hi ung, ci-in mang (9) te in a na gen uh ciangin, Saizaang khua Hausa Tawm Bing te'n, ka sanggam uh Taangpuate na thah vua leh, ka heh ding uh hi, ci-in na hon khia uh hi. Tua banah ih lapi dawng (3) zong kibang hi, ci-in hong gen uh hi.\n5. Saipimual a, TG U Gin Za Cin leh Cikha zaanga, teeng, TG U Gin Za Kham in zong 'Taanglai a kipan, Tawm Bing leh Taangpua pen unau khat hi, ci-in ka pu ka pa te uh'n hong vaikhak hi', ci-in ciamtehna na nei uh hi.\n6. Tua ahih ciangin, Tawm Bing leh Taangpuate pianna anuai-a bangin hong kimukhia thei hi. Piancilna pupi Kip Mang ata Gawh Phut a tu Suang Kop a tu sawn pen Phut Song. Tua Phut Song ta Kop Siam, Kop Siam ta Mang Luah leh Tawm Bing hi, ci-in kici hi.\nTAWM BING' SUAN LEH KHAK (PAWL 6 TENG)\n(Anuai a bangin ki ciamteh hi)\nTawm Bing' suan leh khak a kikan ciangin hibang in pawl 6 in kikhen hi. Tua pawl guk sung pan kua pen upa pen a, kua pen nau tum pen, cih a teltak ki kan tel thei nawn lo ahih manin, hih bang in ki ciamteh hi.\n1. Sim Hang' suan, 2. Gui Ziam' suan, 3. Zom Lun' suan, 4.Nei Lai' suan 5.Lam Hang' suan, 6. Mat Vung suan, ci in ki ciamteh hi.\n2. Hih khang ciamtehna pen, a maan taka a thei tel om tuan lo ahih manin, abawng ciat, a pawl ciata, ciaptehna bang bang a, ki khum ahi hi.\nTua banga, khang taangthu a ki zop hangin kong biang bangkua, ki pelh nang, a lam dan nang bang mah om tuan lo a, khat leh khat ki it ki phawk naa, a khan nang hi, ci-in ngaih sun ciat ni.\nTAWMBING TE MAN' LAI TAANG THU\n(By U Gin Za Cin)\n1. Saizaang khua aa Tawm Bing te a man laitak in hausa ngeina bangin siah leh bum zong kaai uh hi.\n2. Tua hun lai-a upa vaihawmte in, tu-laitaka, Tawm Bing mang hi leng, a siah a bum banah, vokno dawng aak no dawng leh nau zuha zong kaai ning ci-in kheem bawl in na hantawn den uh hi.\n3. Ni khat ni ciangin, Hausapa in zong, a upate' ngaihsut piak pen a nidanga zong a man ngeisa ahih mah bangin tua bang aa a gamtat takpi leh, a khua a tui, taangpi taangta khasia in, a upate tawh leh kop uha, Pawi gal cial sim in, Tawm Bingte sai aai, zununga om kimlai sim gawpsak uh hi, ci-in kiciamteh hi.\n4. Tua bang a khua sunga gal a pian ciangin khua zaangpi in ki tai keek a, Tawm Bing pawl khat pen gun gal kah in tai to pai suak uha, ukpua Hiangmual khua sat uh hi. Tua munah a khua uh inn 300 dong khang ngei uh hi. Tua munah kum tam khop a teen khit uh ciangin, a khua kim a khua paam uh tawh lungkim lohna a tuam tuam a pian ciangin, pawl khat Tedim gamah hong ciah kik uha, a tam zaw pawl pen, tuhun dongin uk pua lamah a teeng lai uh hi. Uk pua lamah a teeng laite pen inn 500 val bang pha dingin ki ummawh hi.\nTEDIM GAMAH A TEENG KIK PAWLTE TAANGTHU\n1. Tedim gama a teeng kik pawl sung panin, pu Thang Tuah makai in leilum khua ong sat uha, kum tampi khop mah teeng in sial leh bawng a kipan lawi dongin ong hau mah mah uh hi. Tedim khuate' lo khawngah zong va ta zel kha ahih manin gan kamtuam in tam ki liau mah mah hi.\n2. Tua hun-a makai pu Thang Tual pen, Dawi lawm nei hi a, lunglen khawlte tawh ki zawl ahih manin, a dawi zawlte kiangah, ' Ka gan note uh neek ding tuikhuk khat ong bawlsak un', a cih ciangin, tu-a, Thuam tuilii ih cih pen na piangsak uh hi, ci-in ka ciamteh hi.\n3. Leilum khua-a kum tam khop a teen khit ciangin, Tedim khuapi tawh khasiatna a tuam tuam a pian ciangin, Sukte pu Gawh Kai tawh kipawl in Falam ukpipa Son Bik tungah, gungal gam ngen in, kum sim in sial khat ta pia in, kum 4 sim in sal khat ta pia in, Heilei gam leh Suangphei gam, a na ngen den uh hi. Tua gamte a ngah ma un, gungal gam Botung khua leh Kawlni, Theipal a cihna munte-ah na teeng kawi kawi uh hi. Hausa pen Sukte hi-a, a zom pen Tawm Bingte na hi den hi.\n4. A tunga gungal gam satte pen pawl khat tul zo sam loin, gam neem gam hoih zuan in Heilei leh Suangphei khua pan, tuilu lam manawh in, tai to leu leu uh a, Haiciin, Tuibuak, Mauvom, Luangel, Saipimual, Lingthuk, Nahlan khuate-ah tuhun dongin a suan a khak teeng uh hi Nahlan khuate-ah tuhun dongin a suan a khak teeng uh hi.\n5. Gungal gam Lingthuk khua a sat lai un pa Min Kam in la hibang na phuak hi.\n(1) (a) Tawm Ging ii tuu Suan Hang ii von tawi, Lingthuk ka gam zaang hi ee.\n(b) Lingthuk kim khen, sumtui zaangah, tuun' laukhaa tawh lum suang in ka posak ee.\n(2) (a) Lingtui vangkhua ka deih manin, sim zin so bang zawt ing ee.\n(b) Sim zin so bang zawt in aw ee, kamkei bang gial ki sang ee.\nPU MIN LAWHNA LEH TUULPI ZATNA\nPupa ngeina banga om lai te'n sihni leh zunun ni cianga 'Pu min lawhna nam bangzah om hiam', ci-a kidot na a om ciangin, 'Pu Sim Hang' suan teng 'Sim Hang' ii tuu', kici-a, tua lo teng ' Tawm Bing ii tuu' ci-in ki lo hi hang, ci-in ki ciamteh hi.\nTuulpi zatna panin inn sungpi-a Pusa thawih ni le, Ton ni ciangin Tawm Bing' suan kheempeuh tuulka ki om nai lo-a, Luisuk pu Kai Mangte' suan a pai pai, Saizaang khua U Thuam Za Cin mah tuni dong ki zang kim ciat lai hi, ci-in ki ciamteh hi.\nTAWM BING LAPI A CIIM HUAI TENG\n(A BAWNG CIATA, CIAP TEH NA)\nTawm Bing beh lapi pen Ton ni leh sivui kuan ciangin, kam in zong kisa ngam loin, siampi te'n dak tum in dak la in kisa sak bek hi. Bang hang hiam cih leh, tua lapi pen i gensa mah banga, a kaal lak-a kisa nuam lo, innsung peuhmah a kisa thei lo ahih manin kam in kisa leh naupang te'n thei kha inteh, sa kha'n teh cih na hi hi.\nTua beh lapi pen a Sim a Mal pan-a hong ki puakte a ki et ciangin, a khua ciat, a bawng ciat-a ciaptehna pen, a kibang tamlo hi. A ki lamdanna pan in, ih pu ih pa te'n a lungsim bek uh tawh na ciapteh uh ahih mah bangin, a bul kibang ta leh a dawn na ki lehbulha, thamloin, a mal mah zong kibang kim lo lai hi. Tua ahih manin, a khua ciat a bawng' ciat pan a, ciaptehna them kha ciat, a ki lamdanna a om zongin, a nuai-a teng a mang mawh dingin hong ki khum hi. A dangte ki phiat hi tuanlo hi.\n1) (a) Ka tuai do aw khuai bang laang lawm lawm, a ciin leng bang zawl ee, thang ii nenah zan sial bang diang' ee,\n(b) Zaang ni suak ee zawng gam khau bang ciang, namtem ziat in tawi ing, lei do a laang gua bang phuk ing ee.\n2) (a) Taang ii suan hi'ng sa kamkei bang ing, taang ii suan hi'ng mu vanlai bang ing,\n(b) Tuai taangpa tawh a sesul zui ing, namtem ziat in tawi ing, lentu sunga buaivom a hang gua bang phuk ing ee.\n3) (a) Maa va zaam tangh maa va zaam tangh ee, sai tui gam zaang maa va zaa, tangh ee;\n(b) Saitui gam zaang ma va zaam tangh ee, kei ka khua kiim in ka vaang sunni bang hong sung hi ee.\n4) (a) Ka tuai laihen gam bang maang sang ee, ciin tawh ka lai thah aw, lentual lai-ah tung nung ing ee;\n(b) Saitui zathum sun nau bang kap ee, sunni lambanga kai ma'n, awhkhi lak lawi bang a thang hi ee.\n5) (a) Ka besam aw zozam bang zil ing, tung zozam bang pal ing ee;\n(b) Tung zozam bang pal ing ee, guai lo bang tul meel ma'ng ee.\n6) (a) Saitui nun a nuam lai-in, ka phungte al bang a mangsa, tung luang bang phong nuam ing ee;\n(b) Pupa siah taang luang bang phong nuam ing ee, ka phung lunlai mang tah ee, khua ngai ing ee.\n7) (a) Namtem ziat ciangin tawi ing ee, zaa ii lai-ah zaangva dung sun ee;\n(b) Zaang donah al bang that ta'ng ee, sunni kaai ma'n ka batphu la'ng ee.\n8) (a) Khat tang in phaiva lo ing ee, ciau ii nenpi kal ing ee;\n(b) Ciau ii nenpi kal ing aw ee, suai ii nuai-ah sun nau bang kap ee.\nNU KHAK LA (LAPI)\n9) (a) Ka khua Sihzaang sial le taang tunna, ang ka kawi le nu tun pham zo ee;\n(b) Ang ka kawi leh nu tun pham zo ee, lang ka lam tawh kulsin ah siang' ee.\n10) (a) Ka tun pham in pha ee, gam sap in tam tung ta e;\n(b) Taang a gual tawh luang sing bang zawng ing, saitui ka khua mualah, Tawm ii tu suan, lawi bang ka thang hi ee.\n11) (a) Theisen nun tual a luai ing ee, sengual lai bang zial ing ee;\n(b) Sengual lai bang zial ing aw ee, kamkei bang laang kisang ee.\nZOZAANG KHUA TG LA KHIAN ( LA KHUPNA)\n(1) (a) Ka pheiphung le kamkei laang te'ng ee, ka pheiphung un kamkei laang kham ee;\n(b) Ka banzal le humu leeng te'ng ee, ka banzal in humu leeng kham ee.\n(2) (a) Zaangkhen kawlciang tawi ing ee, Thangmual zin bang ling ing ee;\n(b) Ton mung phu'ng han mung phu'ng ee, zang cian dal ing sing ee.\n(3) (a) Seino tang bang khang to ta'ng ee, zaangkhen kangthal tawi ing ee;\n(b) Sang mang pi pat bang sai ing ee, thangmual ziin bang liing ing ee.\nPU KHAWM LA\n(Taanglai-a, Tawm Bing leh Taangpua lapi)\nTaanglai-a Tawm Bing leh Taangpua, beh khat ahih lai hunin, a nuai-a bangin Lapi zong ki nei khawm hi in ciaptehna om hi. Tua pen a bul a dawn cih om tuan lo hi.\n1. Ka pianna aw khangli bang tah ee, sa bang ka tatna aw, pupa gam lo lentu ziing bang ee.\n2. Ka pa khat aw khua lah ngai na'ng ee, ih khang gunpi khau khung tang ee, u le nau in tuanglam in nei ee.\n3. U le nau in tuanglam in nei ee, batphu tui bang ka lakna hi, saitui ka khua mualah lai that in lawi bang ka thang hi ee.\nMUBUNG TAANGTHU LEH TAANG VAN\n1. Taanglai in mubung a kici mupi lian mah mah khat laanga, ganhing no a neek banah, mihing nangawn manin tuah thei hi. Khua sung mite lokuan singpua ngam zong a om loh ciangin, Pa Lo a kici tagah khat in hanciam in that zo zen zen hi, kici hi.\n2. Tua mupi sa a kihawm ciangin, Falam te'n a lutang ngaha, Tawm Bing te'n a khabeng guh ngah kha hi. Tua mupi khabeng guh pen pawl khat in Nuangsai, ci uh hi.\n3. Tua Nuangsai pen Tawm Bing mangte' suan leh khak a pai pai, pu Cial Vial tung pan, pu Kham Cin in vok tuuk thum khat in lei hi. Tua Nuangsai la Takok laam kua (9) a kici lopa nam khat pen, tuni dong Tonzaang innpi-ah om lai hi.\n4. Tua mupi lutang a ngah Falam mite leh Tawm Bing te pen, taanglai in gal leh sa in va zaw deuh uha, a vak mah bangin, gal-a, si leh sa a si tam zaw deuh hi, ci-in khang lui mi pawl khatte in taangthu bangin na gen uh hi.\nTAWM BING SUNG SA MAN PHA ZAW DEUH TENG LEH A LA\n1. Suangphei khua pu Sim Hang' suan pu Ngah Son in ama khan sung in Saipi (12) man-a, a nuai-a bangin la a phuak hi.\n(a) Lentu saimang aw cing e, ka tawi in tui bang lang' ee;\n(b) Ka tawi in tui bang lang' ee, hau tengah puan bang phaang ee.\n2. Zozaang khua pu Ngul La in cingpi 5, sahang 15, saipi 5, zaangsial 30 val, ngal leh vompi tamkhop leh sa nautaang 1,000 val mana, a nuai-a bangin la a phuak hi.\n(a) Zingtang sial leh zaang vuisai aw, sa ngal pe tawh gawm ing ee;\n(b) Sa kamkei leh sian pa kawlsa, sa buaivom tawh gawm in ee.\n3. Pu Ngul La, a sih ciangin a tapa, Khual Zam in, la hi bang na phuak hi.\n(a) Ih zua minthang in ci diam aw, khua len sum a kaai aw ee;\n(b) Khua len sum a kaai aw ee, thangvan lai keek in kia ee.\n4. Cingpi 5 a mat na sung pan, khat pen a kaplup laitak in van ginga, a sih ciangin, van ging petmah hi.\n5. Zozaang khua pu Khen Thang in sai ha paak 3, zangsial 30 leh sa namkim 1000 val man-a, hibang in la a phuak hi.\n(a) Nahsing nuai-a sang phung zatam, pal lawh sang tuul val lang' ee;\n(b) Zaang gamlei-a tumphang sial lian, ka lak sawm thum val aw ee.\nTAWM BING SUN GAL MANPHA DEUH TENG LEH A LA\n1. Suangphei khua pu Do Son in gal 10 val man-a hi bangin la na phuak hi.\n(a) Zaang tawi ka hen ngeii aw ee, ka pahtang ah tuang nah ee;\n(b) Ka pahtang a ka hen lianu kiang awi in naubang kap ee.\n2. Tonzaang khua pu Lam Dong in gal 12 man-a, hih bangin la a phuak hi.\n(a) Seino gual in, namtem tawi a neem ci ee, nem na lo ee, tulkung teng ka paal sak ee;\n(b) Neem na lo ee tulkung teng ka paal sak ee, ka hen zang tual a ka khiat ni tam ve ee.\n3. Mualkawi khua pu En Son in gal 15 man a, la hibang in na phuak hi.\n(a) Dimtui vangkhua khua nun nuam aw, leido angkawi maa ciang ka suatna;\n(b) Leido aangkawi maaciang ka suatna, ngauzu tawi a han zai ka sak na.\nPU KAI MANG KHAN LAI LEH LA A KI PHUAH\nSaizaang khua pu Kai Mang te a khan lai in, neih lam hita leh, sila teengta neihna hi ta leh, a min ki thang mah mah ahih man in, midangte in a nuai-a bangin la phuak in na genteh uh hi.\n(a) Tulai takin kua hi leng ih ci bel diam, tulai Vial Pau pii hileng ci tuam keng ee;\n(b) Tulai Vial Pau pii hileng ci tuam keng ee, luisuk Kai Mang' pii hileng ci phial ing ee.\nPU HAU HANG KHAN LAI TAANG THU\nPu Hau Hang, Dimpi khua-a, a teen lai-in a sial kha (3) ding a mang a zonna lamah, cikhuk (3) mu-a, khuk (2) a khuapihte hawm in, khuuk khat amah'n tang a, ci siah na kai hi. Tua ci siah pen Mangkangte hong uk sung in, a tupa Kai Suak khang dongin kai uh hi, ci-in ki ciamteh hi.\nPU NEEK THUAM KHAN LAI LEH LA\nSaizaang khua Tawm Bingte tuulpipa pu Neek Thuam in, ama khan lai-in a beh a phung,a tu a tate khan ding a ngaihsutna in sa nam kim tuul khat aai in la hibang in phuak in, mual khat na bawl hi.\n(a) Ka phung thei bang sen kha vak ci‟ng, sang tuul a min lo ing ee;\n(b) Sang ka kap lo, lai lah hen lo, deih teng gii a hial ing ee.\nPU LUAH MANG KHAN SUNG THU LEH LA\nSaizaang khua-a mang masa hausa pu Mang' Sum a si ciangin, saizaang khua upate leh taang pi taangtate thu, kimin Kawltui vangkhua a teeng Tawm Bing pu Luah Mang pu Mang Sum‟ lo gam leh inn mun khaam in, la uha, hausa seem sak uh hi.\nLuah Mang‟ khang, a ta Hang Kam‟ khang leh Mang Vum‟ khang, hausa a sep khit uh ciangin, Mang Vum in ta pasal nei lo-a, Mang Awi leh Eng Ging ta numei nih bek nei a hih manin, Tawm Bingte‟ hausak pen, Saizang khua pan abei suaka, Gual Nam te‟n hausak na seem hi, ci-in ki ciamteh hi.\nMang Awi pen Lailo khua Tel Khai pu (Kham Tel) tawh teeng a, Eng Ging pen Tuiturn khua Am Vum‟ pa Tuan Son tawh teeng hi. Pi Mang Awi in pasal nei-a, Saizang khua-a a pa innpi a nusiat ciangin anuai-a bang la na phuak hi.\n(a) Mun zaang sau pha ka zuan sawm ciing aa a kaan, taang hileng pawh kuam sing bang luah ding hi‟ ng ee ;\n(b) Taang hileng pawh kuam sing bang luah ding hi‟ng ee, lia hi ve'ng ee gal pan sial bang en ing ee.\nTAWM BING SUNG, LO KHAWH HAT PHA TENG LEH LA\nLo khawhna lam panin, Tonzaang khua pu Ling Thang leh pu Dong Kai, Tonglawn khua panin nu Gah Thang leh Thangkhal kua panin pu Suan Neng, Zozang khua panin pu Lam Kam te in, amau khan in taang 100 sawm vei kho ngei, nei ngei uh ahih manin, a khua ciat vuah tuulzu a sih ni ciang uh leh a nop ni ciang un, a tuam vilvel in lup ciat uh hi. Tua sung pan taang za sawm vei la a, sa nam kim tuul val a man Zozang khua pu Lam Kam mo nu Let Za Niang in la hih bangin na phuak hi.\n(a) Za taang tuul niang, sang cih tuul niang, gual tung ih tuan na hi ee;\n(b) Gual tung tuanna, sang leh lai aw, kaih dial a kaai kim aw ee.\nTULAI TAKA TAWM BING BEH TEENNA KHUA\n1 Saizaang 14 Leilum 26 Luang-el\n2 Tedim 15 Teeklui 27 Saipimual\n3 Phaileeng 16 Lamzaang 28 Mauvom\n4 Valvum 17 Tonzaang 29 Tuimui\n5 Haupi 18 Tuitum 30 Liingthuk\n6 Kahgen 19 Phaitu 31 Mualkawi\n7 Zozaang 20 Suangphei 32 Khuaivum\n8 Limkhai 21 Kapteel 33 Cikhazaang\n9 Tahan 22 Tuitawh 34 Lamka\n10 Dimzaang 23 Tuithang 35 Nahlan\n11 Nahnuai 24 Ngalbual 36 Khampat\n12 Kawlpi 25 Tlauleeng 37 Taaklam\nPU SIM HANG‟ TAANG THU\nPu Sim Hang pen, a Sim a Mal taangthu ciam teh na, a kimuh ciangin, Tawm Bing sung a, a piang masa hi leh ki lawm hi. Saizaang khua-a pawi galpi, a tun ciangin khua zaangpi in, ki tai keek ahih manin, amah pen, Sihzaang Sum Niangte tungah a liang ziat in na kaai hi. A tangval ciangin, gal sim hang ahih manin,a min Sim Hang kici hi, ci-ina ki gen hi. Sa zong man thei mah mah a, a pute puak kim zo lo ahih manin sakhi Tawm Bing na kici hi.\nA suan a khakte a khan ciangin, pawl khat in, a pianna gam mah ngai in, Mualbeem khua Sukte pu Khan Thuam na beel a, a liang vei in na kaai hi. Tua lai-pan, Sukte gam, Kamhau gam sung, a Sim a Mal ah gam neem zuan in na ki khen thang ta uh hi.\nPU LAM DONG KHAN SUNG LEH LA\nPupi Lam Dong pen, a tangval ciangin, Mualbeem khua pan, Tedim khua-ah, pu Kam Hau zui in na teeng hi. Zi a neih hun ciangin Innpi sunga, tagah ki khoi ngaihte suan, son naa, beh te pi Ngul Siam tawh na ki teng hi. Tanu Ngul Nial a pian khit ciangin inn tuan pan hi.\nAma khan sung in, gal le sa mat a kidem hun ahih mah bangin pu Kam Hau innpi sung ah gal, a si a hing gawm(12) tun ngei hi. Amah pen in a tangval tung a kipan in, pu Kam Hau inn sungah upa siah dong in om den hi. A teek ciangin a tapa pu Zong Lam in zom hi. A mah pen khan to a, mangkang kumpi ong khan ciangin, Tonzaang khua ah ki pua to a, tua lai-ah khuk leh kha ki mat in, si pan hi. Pu Lam Dong khan lai in la hibang na phuak hi.\n(a) Seino gual in nam temtawi a neem ci ee, neem na lo ee tul kung teng, ka palsak ee;\n(b) Nem na lo e, tui kung teng ka palsak e, ka len zang tual, a. ka khiat ni tam ve ee.\nPu Lam Dong in ta numei pasal anuai-a bangin nei (l) Ngul Nial (2) Zong Lam (3) Am Suak (4) Son Hen (5) Gah Thang (6)Vum Kam. Ngul Nial pen, Haupi khua Thang Nawn, Samte beh tawh ki teeng hi.\n(Aban zom toto lai ding hi hang....)\nSource : Tawm Ging Beh .\nBeh Taangthu Piankhiatna Taangthu Thuluui/Articles\nItem Reviewed: TAWM GING BEH KHANG TANGTHU Description: Rating: 5 Reviewed By: Cinpu Zomi


url: =US kitelpi Update: hong piang thei lai ding atheih huai thu pawlkhat :: ZOMI DAILY\nposted on 15 December 2020 at 10:06 am Lomkholna: News, Thomasmung, USA, World\nBreaking news: US Kitelpi Latest News Update: December 13, 2020: hong piang thei lai ding atheih huai thu pawlkhat\nUS senator Pu Rand Paul (R-KY) in January 6 ni ciang electoral votes pen ka sang kei dingaa objection ka bawl ding hi ci in genkhia ahih manin US kitelpi pen hong buai to to thei lai ding dan ahi hi. Nung nipi sungin zong US senator Pu Ron Johnson (R-Wis) in objection bawl ding ka ngaihsun ding hi ci ahih manin tu aa Pu Rand Paul tawh hi leh electoral votes sang lo aa objection abawl ding senators 2 pha ta hi. January 6 ni ciang Joint Congress session ah atawm pen House member khat leh senator khat te in nial in objection hong bawl uh leh Congress ah debate kibawl kik dingaa vote kila kik ding uh ahi hi.\nHih thute pen US Kumpi kitelna process ah athupi mahmah leh akibuai thei mahmah thu te hi aa, nung Supreme court thu piang te sangin alunglut huai zaw leh athupi zaw hong suak ahi hi. US kitelpi vai lian ah belh Supreme court te thu sai na sangin State & Federal (US) Congress te sai na hong tam zaw ahi hi. Tua hi leh hong tung ding ni te ah US Kitelpi pen US thu khunpi (constitution) tawh kizui in bang teng hong piang to to thei lai ding hiam cih en ciat lai leng:\n1) Monday December 14, 2020:\nZingciang Monday ni in electors ten amau state ciat ii Khuapi (Capital) ah hong kisutuah in electoral college aading vote hong khia ding uh ahi hi. State ciat ii electors telkhiat dan pen state khat leh khat kibanglo aa, state atam zaw ten azo political party te tel sak uh in, state pawlkhat ten state congress members om zah tawh kizui in telkhia uh ahi hi. Electors dingte pen State senate leh House sung pan hi lo dinguh aa, apua lam pan aa te telkhia ding uh hi.\nElectors te votes result pen certificate tung kingelh in electors ten letmat thu ciat dinguh aa, state governor pa in final certification letmat hong thu ding ahi hi. Tua certified certificate pen December 23 ni ma in President of Senate ahi Vice President Mike Pence kiang hong kipuak ding ahi hi. Electors pen state legislature ten hong laih kei uh aa, election result (electoral votes) dan mah in hong kitel khiat uh leh electoral votes tam angah pen in hong zo kik lel dingaa, “state level” ah hong kip to ding ahi hi.\nState legislature ten electoral votes sik san in amau deih electors te hong tel uh leh thu kibuai thei dingaa, ahi zongin tu ciang ciang tua dan om tuak lo ahih manin election ni aa electoral votes result dan mah in hong pai thei ding dan ahi hi. Tu dinmun abat leh belh Pu Biden in electoral college ah hong zo to thei dingaa, ahi zongin electoral votes 270 a cin zawh kei leh state election certification hong kip zo nai lo ding ahi hi. President-elect pen January 6 ni ciangin Congress ah “federal level” officially in hong kip thei pan ding ahi hi. White House Adivsor pu in belh electors ten Pu Trump lam zong pia thei lai uh aa, Trump campaign te in January 20 dong kitelna tawh kisai thu bawl ding hun nei lai hi ci hi. Tua hi aa, zingciang bang thu piang ding hiam cih zong et toh toh lai ding ahi hi.\n2) Wednesday January 6, 2021 ni:\nJanuary 6 ni in President of Senate ahi Vice President Pu Mike Pence in makai in Congress ah Senate leh House te pan senators leh representatives avekpi un hong kituah ding uh aa, Joint session hong bawl ding uh in electoral votes hong sim khia ding uh hi. Pu Mike Pence in electoral votes 270 angah President-elect ii min pen officially in hong sim khia dingaa, hong taangko khia ding hi. Pu Mike Pence in taangkoh khiatna hong neih zawh ciang anial nuam leh objection abawl nuam aom leh dotna kinei ding aa, anial – objection abawl aom kei leh kip suak dingin January 20 ni ciang kiciamna – Inauguration bawl suak dinguh ahi hi.\n– Azen zen in atawm pen senator khat leh house representative khat in nial in objection abawl leh tua Congress joint session pen khawl bawl phot dinguh aa Senate leh House te amau mun ciat ah ciah kik in debate hong bawl dinguh ahi hi. Objection abawl te in minutes 5 sung thu sung dinguh aa, nai 2 sung debate kibawl ding hi. Tua zawh ciang Senate leh House ciat ah vote khia kik leu leu in atam pen (majority) vote hong la ding uh hi. Atung aa i gensa mah bangin senator nih ten objection ka bawl thei dinguh cih genkhia uh ahih manin bang hong piang ding cih lunglut huai mahmah hi.\n– A zen zen in kua mah in electoral votes 270 angah zawh kei uh leh US thukhunpi Twelfth Amendment tawh kizui in House in President ding hong vote dinguh aa, Senate in Vice-President ding vote hong khia dinguh hi. Tua vote na ah State khat in vote tang khat ta bek nei thei dinguh ahi hi. Tu lai tak US state te lak ah Republican states 27 leh Democratic states 23 om ahi hi. US te taangthu (History) ah belh tua dan thu piang pen 1800, 1824 leh 1836 kum te ah piang ngei ahi hi.\n3) US Supreme court leh Kitelpi\nUS te taangthu sungah Supreme court ten kitelpi (election) pen tam sai lua lo uh aa, ahi zongin kitel na tawh kisai thu khensatna thupi pawlkhat nei uh hi. 2000 kum lai in Bush leh Gore kidem lai in US Supreme court in meetang sim kik (re-count) ding thupia uh aa, Bush in zo ngei hi. July 6, 2020 ni in State ciat in electors te vote khiat theih ciat nangin US Supreme court in thu khensatna nei hi. Abeisa in state tampi ii mail-in-voting vai tampi US supreme court in khensatna nei hi.\nAnunung pen Texas te thu bawlna pen san leh san loh ding vote na kinei uh aa, US supreme court justices 2 bek in thu kim in vote uh hi. US supreme court ah thu tun theih, kipat theih nangin atawm pen justices 4 ten athu kim uh kul ahi hi. Texas te vai ah belh thu khunpi tawh kituak nang, thu abawl nang athu kicing zolo leh state ciat ii thu neihna tawh kisai aa Supreme court in sang zo lo leh overturned kik hong suak ahi hi. Adang aom lai cases te belh bang ciang hong sang dinguh hiam cih kithei nai lo hi. Update bawl to to zel ni.\nNote: FB Live pan zong a hun zui in update bawl to to lai ding i hih ciang LIVE ah zong kimu tek ni. Thomas On Sian Mung (Thomas Mung Guite) Washington D.C, December 13, 2020, MOMNO Media & Museum\nPrevious: US ah amasa pen Covid-19 vaccine kisun ta\nNext: UNHCR leh Community makai te Meeting ki neithei\nSangsia te mawhpuakna a thupitzia


url: =Pentagon in F-35 vanleng man akhiam manin Norway in tampi leibehsawm ~ TK Lian :: ZOMI DAILY\nposted on 28 January 2017 at 4:54 pm Lomkholna: News, Thangkhanlian, USA, World\nJan. 28, 2017: Leitung ading galvan lamsang tangthu ah galvan tam man pente man kiamsakna dingin US Secretary of Defense James “Mad Dog” Mattis in bang teng kisam hiam cih a et phat laitak ahi hi. Tua dingin Mattis in F-35 gal vanleng gamdang ten a lei zawhna dingin a man tampi khiamsak sawm a, Norway in zaknop na sa pah ahih manin tampi lei beh sawm hi kici hi.\nTrump in F/A-18 Super Hornet vanlengte fifth-generation F-35 tangin zat ding hi a cih a thukimpih lo tampi a om hangin Mattis Boeing company in a bawl Super Hornet pen galkap lamsang sum beina tawh kituakin a man khiam sakna ding na geel hi. Tua dingin F/A-18 vanleng thakte puahphat (upgrades) ding kisam hi ci hi. USte’ galvan zat a tamzaw a bawl khia Lockheed Martin leh Boeing in hih thu hangin zan (Friday) 1:30 p.m., Eastern Time in a vanleng bawlte man uh nakpi takin kiam suksakna na thuak pah uh hi.\nGal vanleng leina a kigolh General Services Administration-a sem ulian khatin Sputnik News-te kiangah a genna ah tel tak-a thu kanna ( research) leh gal vanleng puahphatna dinga sum beite a man puahphatna kinei hi ci hi. Tua dingin F-35 vanleng man (price tag) $100-$135 million in kikhiam suk hi ci hi. 2015 in US thukham bawl (lawmakers) ten galvan lamsang research leh development adingin $55 billion zat dingin na thukim uh a, tua banah galvan zatna leh leh puahphatna dingin $1.1 trillion zat dingin na thukim uh hi.\nSputnik in Trump in F-35 vanleng puahphatna ding a lim gen hangin 2017 ciangin a man tampi takin kia ding hi ci hi. UK defense company Chemring Group Plc a Anti-missile designers executive in a genna ah Trump in vanleng man ding a khiamsakna hangin a man kia hilo in economy hoih loh hangin a man kia hi ci hi. Pentagon leh Lockheed companyte thusim ulian ten a pholakkhiatna thu uh tu kha tawp kuan ciangin kitel ding hi. Lockheed CEO Marillyn Hewson in President Trump in F-35 bawlna program pen gol mahmah hi cih tel a, F-35 man a kiamsak hangin supna ding liangin kiamsak lo ding hi ci hi. Hewson in Joint Strike Fighter program is engine pen defense adingin a kideihna nakpi takin khang a, leitunga gam tuamtuam in kisam ding hi ci-in gen beh hi.\nNorway Air For ten F-35 man kiam ding hi cih a theih manun tu lianin a zat uh F-16 vanleng 50 kiim laih sawm uh hi. Tua dingin Norway vanleng hawl (pilots) ten F-35s hawl ding dan Luke Air Force Base, Arizona, US ah 2015 panin training na nei ta uh hi. F-16 vanleng pen fourth generation vanleng galdona dingin a kizangte lak-a hoih pen pawl ahih hangin US., Russia, China leh India in a hoihzaw fifth generation vanleng nasia takin a bawl lai tak uh ahi hi. Trump in F-35 pen $100 million in zuak ding hi na ci a, 1990s in F-16 vanleng pen $14-$19 million kikal man hi.\nUS in tu kum sungin Norwayte kiangah F-35 thum zuak ding hi. Norway Ministry of Defense ulian ten F-16 vanleng pen 2021 dong kizang dinga, tu-in F-35 vanleng 35 lei dingin ki-order hi ci uh hi. Japan in zong F-35 Joint Strike Fighter lei ta hi. 1905 panin Norway in a galdona ah Galpi Khatna hun leh 2011 in Afghanistan simna tawh sim in gal kido a, vanleng hawl 10 in sihna tuak pan hi ci hi. Norway in NATO ten Libya a sim in zong gal vanleng hawlte sawl hi.\nSource : Sputnik/ Thang Khan Lian\nPrevious: Trump in US Nuclear omdan etphatnading leh Ballistic Missile hatna etphatding thupia ~ TK Lian\nNext: China in Pakistan tungah galdona teembaw nih kipialo in aki leisak hizaw ci ~ TK Lian\nKum 2015 khit Gam makai ding kua ~ Lian Tuang\nTulaai leitung Thuthang Tuamtuam Updates October 20, 2014\nNa tate na it leh thu hilhin, lam maan zuihna thuak sak in\nHuihpi nunma in daidide theihi ~ Lian Tuang


url: =Thuthak tomkim cing April 23, 2014\nA. Mandaly ah ni sa lua' Nikhat mi 6 ta si\nKawlgamsung ni sa semsem in adiak in Mandaly kim sapha mahmah ahihi. Nisatna 44 ံC bang sa ahihi 21-22 April ni in nisa lua in nikhat mi 6 ta si uh ahihi. Ahang pen Ultravioletrays khengval ahih ban ah Zu leh beer tam dawn lua te leh Nisa lak ah nasem te ahihi cihi. 21April ni bang pen Maha Aung mee veng ah Numei khat Lampai kawmsa in Zudawn hi a, Lamngei dinkhawlna buk no ah lum in sisuak ahihi cihi. Nisat luatna hang in lutang navat , Luvai in tuukvat (Heat Stroke) te kum 20 pan 80 kikal hi pha diak ahihi cihi. Guah hong zuk baih na ding in Mandaly ah tanglai upna khau kisuhna bawl uhhi cih kithei hi.\nB. AIDS sang in alau huaizaw CORONA kici natna\nMalaysia gam mi khat Suadi Arabia gam ah biakna pawi sim apai 29 March hun in that khat in si vat ahihi. Zato ah akisit ciang in CORANA kici nat na ngah hi a, akilawh baih manlang mahmah ahih man in Biaknapawi sim mi 90 kim kilawh in si uh ahihi. Tua man in Muslim gam 11 te ban ah Biakna pawi sim mi 10000 val hoih tak kisit uh ahihi. Malaysia gam mi asi pen akem Philipine innteeng numei nuzong akumpi te'n manlang in sam uh aa, ainn tu ma in zato ah hoihtak sit masa ding ding ahihi cihi.\nC. Laiza ah KIA galkap ulian 31 khat in kiteen na mopawi bawl\nKIA kiphualna leh a khuapi Laiza ah KIA galkap ulian 31 khat in zi nei uh a, 22 April zinglam daak 9:00am hun in nupa kop 31 in ahun kituak in kiteen na bawl khawm uh ahihi. Mopa teng in KIA galkap puan mopuan in zang uh aa, Kachin thung ip leh Kachin namsau kuah uh hi. Monu teng in Kachin ngeina puan silh in kiteena nupa suah na nei uh ahihi.\nD. Mandaly CM pa mei kidawm loh nahang in thu kibawl\nMandaly Chief Minister U Ye Mint teen na inn nungdiak 19 April nitak daak 8:00pm hun in ainn kangsak ahihi. Kua mah tungah innkang vai gen khia saklo in imcip sak ahihi.Meikang kipatna thu akidot ciang in gen khiathei tuanlo ahihman in Meizat siamlo mei kidawnlo tawh mat ding in meiphelh lam te leh palik te, khua mi Nu leh Pa te in matding in thu bawl ta uh ahihi.


url: =Global Buanli Family: ZOMI TE PIANCIT AH\nZOMI TE PIANCIT AH\nPIANCIT or PIANTIT (FRANCE) PAINA THU\nLeitung galpi khatna 1914 kumin hong om ciangin England kumpi in gal huh dingin Ukpipa kiangah a na ngen aa, Ukpipa Hau Cing Khup in gal huh ding mi 1033 na ngah sak hi. Tua te Piancit pai dingin 1917 May 27 ni lianin ih pu ih pate Tedim panin na ding khia uh hi. Piancit gam a tun’ uh ciangin gal leh sa mai-ah na semin kum 1 leh kha 6 sung na tam uh a, 1918 August kha-in Tedim na tung kik uh hi. Gal sungah thauvui thautang mai-ah na a sep lai-un innlam zong thei dingin kilam en nawn hetlo uh hi ta leh mi 23 lo buang cidamin Zogam na zuan kik uh a Piancit pai ngei a hi Ka Pu Khualsuan (Phaiza) in hong gen ciangin “Tuipi tungah sun 40 leh zan 40 ka pai uh hi. Tuipi sungah ni sialpi cia-in hong suakin sialpi cia mahin tum kik hi. Tuihualte lian lua mahmah ahih manin thaupi tawh kikap kham zel hi,” ci-in lamdang a sakna thu leh a tuak khak thute hong gen ciangin zaknopsa-in a mai-ah kamka heuhau liangin ka ngai thei zel hi.\nLeitung galpi khatna 1914 Kumin piang a, tua gal kidona-ah England te tampi si-in Kham dangka Pound 900 Million val bei hi. England leh Franch kipawlin, Franch gamah a kisim laitakun Englandte in amauÿ huhna gam tengah huhna mah ngen kawikawi uh hi. Tua hunin Ih Kawl gam England Kumpi in hong uk khin a hih manin, Kawl gamah zong huhna hong ngen kik uh hi. Sukte gam, Kamhau gam, Sihzaangÿ gam tengah huhna ngen dingin Mawlaik panin Deputy Commissioner D.D.F.O.Lowler 1917 January nipi masa sungin Tedim hong tung hi. Hih Ukpi 3 sung tengah ki kaikhawmin, gal huh ding gen hi. Amasa-in Ukpite in nanial uh hi. A hi zongin F.O Lowler in, 1891 June 23, ni a Thangpi a kibawl, kiciamna bulphuhin huhna hong nget ciangin, Ukpite in nanial ngam nawnlo uh hi. Hau Cinkhup makai-in Ukpite in amau uk sung ciatah mi kaihkhop sakin, Sukte gam panin mi 250, Kamhauÿ gam panin, mi 700, Sihzaang gam panin, mi 83, a gawm mi 1033 ngah sak uh hi. A kingen zah sangin a tam zaw ngah sak uh hi.\nGal huh ding a apai mite Tedimah kha 3 sung nasep sinsak phot uh hi. Kha 3 sung a man khit uh ciangin inn lamah kha lang sung ciah khuan pia uh hi.\n1917 May 15 ni-in gal huh ding mi 1033-te Tedimah kituah uh a, Franch gal mai a na sem dingin, Tedim khua panin anuai a bangin pai uh hi.\n1917 May 27 Zingsang nai 10:00 Tedim panin Dimlo-ah giak uh hi.\n1917 May 28 Dimlo panin Thangpi-ah giak hi.\n1917 May 30 Tulsuk panin Kawlpi-ah giak hi.\n1917 May 31 Kawlpi panin Gun khawm tung uh a, Gun khawm panin tum theih a tuamtuam tawh na muak uh hi.\n1917 June Gunkhawm panin Tembaw tawh Myanyanah zan thum tam uh hi.\n1917 June 8 Myanyan panin Yangon tung uh hi. Sya Po tha in zing an nekpihin France pai ding teng, zatep bu nih, Khakhi puan-ak khat tek, pheituam khat, puan-ak tungsilh khat maimul khat leh sunsiah phel khat tek pia uh hi.\n1917 June 9 Zogam panin a ki kha sukte tawh mangpha kikhakin, Yangon pan Tembaw tawh ding khia uh hi. 1917 June 13, Nitak nai 5:00 India Khuapi Culcutta tung uh a, Keizaangte Khoigin a kam sung meima-inZato kahin Zato panin si hi. A luang mei tawh hal ding deihlo uh a hih manin,Vung Zakham maikai-in Khuapi pan tai 15 a ki gamlatna-ah vui uh hi.\n1917June 24 Nitak nai 5:00 Culcutta pan Meileng tawh Bombay pai hi.\n1917June 28 Nitak nai 6:00-ah Bombay khua tungin Zato-ah ki ensak uh a, khua vot thuak zolo mi 15 ciah sak uh hi.\n1917June 29 Nitak nai 3:00 Senteÿ Tembaw tuangin Bombay pan ding khia uh hi. Arabia tuipi tungah ni 13 sung paisuak uh hi.\n1917 July 14 Nitak nai 5:00-in Eden huan tung uh a Inn sung lutpah theilo uh hi. Nai.7:00Pm, ciang lut thei.uh hi.\n1917 July 17 Eden pan Tembaw tawh ni 4 sung pai uh a, Izipt gam Suez canal zuan uh hi. 1917 ni 21 ni-in,Suez tung uh a, Tua kikal sehnel gam bekbek a hi hi. Suez canal pen Englandteÿvanleng phualpi hi a, a galvanlengte uh muhnop sa mahmah uh hi.\n1917 July 26 Nitak nai 6:00 Suez Khuapi panin Meileng tawh pai uh hi.\n1917 July 27 Zingsang 8:00 Egypt gam Alexandria khuapi tung uh a, nitak lamin Tembaw tawh paisuakin Italy gam Toronto khuapi tung uh hi. Tua mun pen nisat mahmah na mun hi a, amauÿ suan tawm singkung bek po hi. Sing hamsa mahmah hi. Tui nisa-ah lumsak masa-in tua khit ciangin meitungah suang pan uh hi. Sing kung tungah Toktol tam mahmah ahih manin, Toktol khua ci-in ciamteh uh hi.\n1917Augustni 6 ni-in. Toronto khua panin meileng tawh ni 8 sung pai-in, Moh leh niangtui bekbek tawh vakin nuamsa mahmah uh hi.\n1917August14 Franch Khuapi Marselles a tun uh ciangin, Khasum Rs. 50/- Oversea Allowvance Rs. 100/- sang sak uh hi. Sukte leh Sihzaang mi teng, No.61 Labour Corp min pia-in, Kamhauÿ mi No.62 Labour Corp min pia a, Capt, Rund-all in uk hi.\n1917 Aug 24 Marselles khua panin meileng tawh ding khia kikin, England leh Germanyteÿ kikapna mun Bikot camp 1917 August 27 ni-in tung uh hi. Tua lai-ah nasep laitakin, Tonzaangte Neng Zalang in khutlet bomb khat puakkhamsak kha a hih manin, mi 6 liamin tuate Zato pension kipia hi.\nBikot camp panin Brazil-ah ki tuah kik uh a, tua campah a om sungun sun leh zanin thauging bekbek kawlmim kanpuak ging bangin tai 100 huam sung, thautang san ziahzuah ci-in lim gen mahmah uh hi. Piancit paite pen galkap hilo-in vansiate khawmtuah, galte zat ding thauvui thautang annek tui dawn, a suah a sang leh a kisam bangbang a sem uh a hi hi. Tua bangin a lauhuai galmai samai-ah lungleng khuangai-in a om sungun, a ki hehnepna-un, Alexandria khua a a om sung vua, Gualkhate tawh tuipek a kidemna uh khawng, Arabia tuipi tung a nawk lai vua, amuh uh ngasa inn ciacia a phate kikumin holim mahmah uh hi. Alexandria a om sungun Gualkhate tawh tuipek kidem uh a, Gualkha gaalkap 9, Zato kipuak a hih manin, tuipek ding kikham hi. Arabia tuipi kantanin, tui hualte nasia lua mahmah ahih manin, Motor kham bangin khamin an ne zolo tui dawn zolo-in a om laitakun inn ciacia, saipi ciacia a pha ngasa (Whale) gual khat ciangin tul val bang a pha ding tai 2 sung bang, nisuahna pan nitumna lam manawhin a tai hanhan ngasa a muh uh ciangin lamdang sa-in muhnop sa mahmah uh hi. Bikot khua a om lai-un a na seppih uh midangte tawh, lungnop nadingin bawlung kidem zel uh hi. Tua kidemna-ah na zo uh a hih manin, Piancitte in lamdang sa-in a pahtawina uh Lian Zakham in a nuai abangin la na phuak hi.\n(a) Piantui a zal mi zatam ten, kua vontawi bel hiam ci e,\n(b) Kua vontawi cin khau bang sut ing, puvon ngo sal bang lange,\nHih bangin ihpu ihpate ahunhun amunmunah, midangte sangin a hatnate uh na lakkhia uh a, mite zahtak leh pahtwi-in na om uh hi. Bikot campah a om sungun, England galkap suah theih nadingin British Parliament-ah ngen uh a, England Kumpi in ih pu ihpate, galhan dan, galsiam dan thei khin uh a hih manun, piak dingin thu zasak uh hi. Tua hun laitakin Tonzaangte Khup Zadal in, kampau khialhna khat tawh kimanin, a suahtak khit ciangin buksau natna khat tawh si hi. Tua pa pen England galkapte in thupi takin zahtakna tak tawh vui uh hi. 1917 December kha-in, England Prime Minister leh galkap maang pawl khatte Brazil camp-ah pai uh a, Tonzaangte Gin vum leh a lawmte pawl khat in, zahtakna na pialo kha uh a hih manin kha 3 sung thong kiasak hi.\n2. London paina:\nBrazil camp a na semte khen 78, pha uh a, tua sung panin No. 61 leh No. 62, Labour corpteÿ hanciamna leh nasep siamna minthang mahmah a hih manin, Kumpi King george V. in, ; Ki mu nuam ing,§ ci a hih manin, a kimu dingin corp 2 sung panin ki teng khia uh hi. Tuate Kumpipa tawh kimu dingin, 1918 March ni 9 ni-in ding khia-in, ni 10,ni-in, Boulogue khua pan Tembaw tawh English Channel kantanin pai uh a, nitak nai 4-in England Tembaw khawlna tung uh hi. Tua panin Meileng tawh pai-in, nitak nai 9-in London meileng khawlna tung uh hi. Tua lai-ah Uliante in na dawn uh a, Indiateÿ tunna inn khat (9th Floor) tung sak uh hi.\nTua inn deipi sungah Prime Minister leh Minister dangte in na muak uh hi. Zingsang nai 11, ciangin kumpipa tawh kimu ding leh, galkap puan silh ding vaikhak uh a, khut kilenin kikhen uh hi. England Kumpi in a khangkhangin atenna Buckingham place-ah Kumpi King george v. tawh kimu ding a pai teng:-\nMawlaik Deputy Commissioner F.O. Fowler\nSubidar Mangpum ( Khuasak )\nInterpreter Thawng Zakai (Muizawl )\nCompany Commender.Songtheu (Tualzaang)\nInterpreter. Thuampau (Khawsak )\nCompany Commander.Vungh Zakham (Tonzaang )\nCompany commander. Kam Zanang (Tuipi )\nCompany Commander. Hau Zanang (Heilei )\nPlatoon Comander. Hang Khawcin (Tuitawh )\nPlatoon Commander. Thiaukam (Kaptel )\nSergeant. Vialzen (Vangteh )\n3. Kumpipa tawh kimuhna:\n1918 March 11 zingsang nai 8,-in,Uliante in a zintunna uh panin Motor tawh la-in Kumpipa tawh Kumpipaÿ innah paipih uh hi. Khamtawh kizut a sau mahmah Saha 4 leh sailu 2 a kisuanna Kumpipa zin dona inn dei sungah kigualin, Kumpipa hong pai ding ngak uh hi. Zingsang nai 9-in Kumpipa a galkap puan tawh kizemin huihluai tawh hong tuak sukin, 3 vei zahtakna a piak khit uh ciangin khut kilenin a nuai a bangin kumpipa in thu hong gen hi.\n4. Kumpipa thu gente:\nHih zahtak a a gamla, Zogam Tedim panin, gal huh ding a hong pai Labour corp 61 leh 62 sung panin, galmai nasepna khempeuhah deihsakna tak tawh, hanciamin paubanna omlo-in, hoihtakin zo cih ka za hi. Ka lungdamna bangmah tawh kiteh theilo-in ka lungdam hi. Leitung hunah, England Kumpi thu neihna a bei matengin, England mi khat ka om lai tengun, Zomi, Tedim mi peuhmah gilkial dangtakin hong puk sisak lo ding hi ung. Na gentheihna mun khempeuh vuah England Kumpi in hongkem ding hi ung. Ci-in thu a gen khit ciangin, ; Note tawh sau veipi ka om nop hangin, ka nasepna tamin hun ngahlo ka hihmanin, ka dah mahmah hi. London khua-ah na om sungun, na lamdang tuamtuamte Ministerte in hong lak kawikawi ding hi, ci-in thu a gen khit ciangin, khut kilenin kikhen uh hi. Tua khit ciangin Zo mi Tedim mite, Kumpipa lim kisuanna inn dei sungah, man (Photo) kizaih uh hi. Minister khat in makaihin kumpipa inn sung panin nidang lai a, mawhnei kumpi Nuÿ kithahna nalamdang tuamtuamte etpih kawikawi hi. Kumpipa inn tai 2 huam bang zai hi. Inn tungah dial mun 16-ah kikhai a, Nidang lai London khua meikatna leh, zinlinna te lim sungah ensak uh hi. Kumpi inn sungah naupang kum 12 gual a pha mi 150-te in, Kumpipa lungnopna dingin, nisimin Benkhaza (Music) tumin lam zel uh hi, ci-in kigen hi. 1918 March 12, ni-in Parliament kikhopna-ah kahsak uh hi. A pai ma-un Kumpipa Zum khan vel masa uh hi. Parliament kikhopna inn sung a lut uh ciangun, mipite in zahtakna pia-in ding uh hi. Kikhopna a man uh ciangin, Kawlgam Governorpa in, a innah moh leh niangtui tawh vak hi. Tua lai a nasep sin Kawl mi 13-te tawh, kiho khawmin nitak ciangin Cenima etpih uh hi. 1918 march 13, zingsang an nek khit ciangin, ganhing khawina (Zoo) en uh hi. A ciah uh ciangin Whiter leh whiteson companyte in, Singgahtui tawh vak hi. 1918 March14 ni-in, England Kumpi a sem ngei khempeuh leh, vaihawm ulian khempeuhte laizangah, Kumpi King george V. 4-te innkuan lim omna etpih uh hi. Tua mun a cing galkap khat, Songtheu in milim sa-in a khamul a lawnsak kha hi. Tua lai pen milim lah mihing kisa, mihing lah milim kisa thei hi, ci-in gen uh hi. Nitak lam ciangin, Kham leh ngun ki bawlna sik namkim leh van tuamtaum kibawlna munte en uh hi. 1918 March 15 nitak an nek khit ciangin, London khua nawl a om vanleng bawlna mun etpih uh hi. 1918 march 16 ni-in India Governorpa in an vak a, An a nek khit uh ciangin Roll company leh Whiteson Companyte in sam leuleu uh hi. Nek theih dawntheih tuamtuam tawh zindo uh hi. Roll Company inntung a sang pen munah, bawling tualpi om a, tua panin London khua sung kimu thei hi. Roll Company inn laizangah inn tung leh inntual kikal, khuampi khat om a, a kim kot mel tuamtuam nei singpek tawh kizem hi. Sabuai bangin ki umcip hi. Tua khuam pen a tawntungin kipei den a, van leite in khuam kipei den tunga sabuai sungah sum khia leh vante a mau gei sabuai-ah hong pai lel hi, ci-in gen uh hi. Lampi gei vanzuaknate- ah, a van man zah ding sum kikhia-in, Switch ki mek leh a leinop van pusuak hi. 1918 March 20 ni-in ciah kik ding gelna a om hangin, Germany galkap a kiman tul 300-te puakna-in Tembaw teng kizang ahih manin, ciah theilo uh hi. 1918 March 22, ni-in London pan ciahkhia-in, Brazil camp a tun uh ciangin, England galkap lut theihna ding lai tunga, galkap a suak nuamte galkap dan sin dingin Lyons camp-ah kisuan uh hi. Tuate pai khiat ni zanin, thautang koihna innpi bomb in kha a, tua munah ki om ngam nawnlo-in mundangah kitai hi. Galtaina mun panin, England galkap a suak nuam lote inn lamah ciahsak hi. England galkap suak a, Lyons camp a galkap sinte a nuai abangin za kipia hi:-\n1.Capt F.O Fowler - Colonel\n2. Gordon - Lt. Colonel\n3. Warald - Major\n4. Ohtakhin -Captain\n5. Thawng Zakai -Captain -Muizawl\n6. Thuampau - Captain -Khuasak\n7.Vung Zakham - Leutanant -Tonzaang\n8. Songtheu - Leutanant Kaptel\n9. Kam Zamang - Lieutanant -Tuipi\n10. Kimvungh -Lieutanant - Lamzaang\n11. Do Cinlian -Lieutanant - Haupi\n12. Cinkhai -2nd,Lieutanant -Tuitum\n13. Lian Zathang -Lieutanant - Laitui\n14. Pau Cinlian -Lieutanant - Gamngai\n15. Pau Zacin -Subidar - Suangzaang\nAtung a bangin za tuamtuamte a piak banah, Sergeant, Corporal akipan za tuamtuam a ngah tampi ki om hi. Tuate Lyons camp-ah nipi 3 sung galkap dan a sin sak laitakin Zo gam panin laikhak ki ngah a, Kuki Thahdo leh Hakha gal kisimna hangin lo ki kho theilo cih thu a zak ciangun, Zo gam ciah kik ding a khuan ngen uh a, 1918 July kha-in hong ciahin August kha-in Tedim hong tung uh hi. Piancit gamah Kum khat leh kha 6 sung na sem uh a, galmai leh natna tawh hong sihsante longal, Mangkaang Kumpi in minphatna PAHTAWINA LAI (Certificate) khat ciat hi bangin pia hi.\nThis is Certificate is given to ......................... who enrolled voluntarily as a mate in the Burma labour Corp and worked in france for the British Government during the great war. He worked loyally and well in all; weather by night as well as by day and every advance and often dangerous condition and willingly and cheerfully bare his share of the burdens of the day. This fact should ever be remembered to his credit by those who have any dealings with him and may all officials deal with him and his family in the liberal for him on which the place his service at the disposed of the empire in its hour of stress may he and his family never be forgotten.\nF.O Fowler (Capt)\nPiancit pai Labour Corps a nasemte lungzuan khuangaihna tuamtuam kawm kalah mi 23 te in hong nusia uh hi.\n1. Ngul Ngin 4. 10. 1917\n2. Thang Eng 25. 12. 1917\n3. Tut Lang 29. 10. 1917\n4. Tuang Pum 9. 12. 1917\n5. Vial Dam 9. 12. 1917\n6. Gin Neng 31. 10. 1917\n7. Vum Dam 26. 10. 1917\n8. Kam Mang 28. 10. 1017\n9. Ngo Kam 9. 10. 1917\n10. Tual Kim 4. 9. 1917\n11. Lun Kap 7. 12. 1917\n12. Son Neng 7. 11. 1918\n13. Kai Ngin 23. 10. 1918\n14.Ma Ha Peng 21. 12. 1918\n15.Khoi Gin 6. 6. 1917\n16.Khup Za Dal 15. 10. 1917\n17.Lang Za Khen 12. 2. 1917\n18.Suan Thawng 29. 1. 1918\n19.Zuan Pum 28. 12. 1918\n20.Ngin Dam 7. 3. 1918\n21.Siat Lut 9. 3. 1918\n22.Kham Ngul 27. 4. 1918\n23.Pau Pum 29. 1. 1918\nte a hi uh hi.\n(Hih teng pen 1st World war hun sung a siteÿ hanah kivui a, limtakin hancing teÿn cing uh hi).\nLaimai 375 a pha Zomi khat ading a thupi mahmah “Zomite’ Ngeina leh Innpite’ tangthu” cih laibu zong ki zo siangta aa Korea a om Zomi pawl khatte’ tungah zong bu 20 tang bang ki hawm khin hi. Pasian’ hong deihsakna a om leh kawlgam panin a sawtlo-in hawm khia nuam ka hih manin a kihawm khiat zawh hunah tha nong piak tek nadingun zong hong zasak khol ing.\nACTS University (Khitta)\nPosted by Thang Khawm Pauzomi at 9:06 PM


url: =United States gam sung a om, Zomi laizom, u leh nau, nu leh pa, lawm leh gualte aw,\n“Happy Thanksgiving” hong tung tahen ci-in “Lungdam Thupha” kong puak uh hi.\nUS gam sung a om mivom mikang, mizawng mihau, numei naupang, taangpi taangta in kumsim in akimang, ngeina hoih mahmah khat ahi, Lungdam Kohna Ni, Thanksgiving Day ni lianni hong tung kikta ahih manin, akua mahpeuh in hih hun sung ah cidam lungnuam takin Anungta Pasian in ahong piaksa thuphate simin, lungdam kohna hunnuam angah dingin ka hong lam-en uhhi.\n1620 kum kiim pawl-in, biakna lam suahtakna ngahna ding hanciamna tawh US gam leitang atung masa, Pasian thu-um mi pawlkhat in, gentheih haksatna tampi atuahkhit uhciang, Pasian ompihna tawh kum khat khit kum khat cidam in a gualzawhna hangun Pasian tung lungdam kohna pawi na bawl uh hi. Tua ngeina hoih pen US gam ah tuni ciangdong akimang toto hi a, tu-in US gam atung Zomi-te inzong, US gam leitang atung masa thu-um mite ngah thupha hamphatna bangbang sangin, kum khat khit kum khat gualzawhna ngah tozel ihhih manin, Anungta Pasian tung ah Lungdam Kohna tawh Thanksgiving pawi ih kham theih ding thupi hi.\nHih bang-aa Lungdam Kohna, Thanksgiving pawi ih bawl theihna ding-in, Pasian thu-um mite’n, haksatna tampi thuak in, a nuntakna nangawn uh suplawh, sihlawh uh hi. Tua hunlai-in, galtai thu-um mite in, leitang thak tung ah nuntak zia ding theilo in, haksatna tampi natuak uh hi. Tuamah bang-in, ei Zomi-te inzong ih gam ih lei pan-in, haksatna tampiban ah sihna manna tampi ih phukha khinzo hi. US gam sung a nuntak zia ih theihloh manin nisim haksatna zong ih tuak hi. Hih haksatna tampi tuakkhin himah lehang, tu in ei Zomi-te, US gam sung ah lungmuang takin ahong teng sak, ih biak Pasian leh US gam kumpi thuneite tung ah lungdam thu ih ko hi.\nIh biak Pasian in ei, Zomi-te hong ompihna leh hong itna lian mahmah hi cih phawkkawm in, Lungdam Kohna Ni pen ih innkuan ciat-in ahi zong, ih khua leh tui buppi in ahi zong, ih Zomi Innkuan kipawlna ciat-in ahi zong, cidam lungnuam takin amuak thei ding-in, Anungta Pasian in thupha hong pia tahen ci-in thu ka ngen uhhi.\nKumsim, hibang hun atun simin, ih san’sa thuphate simkhawm a, Anungta Pasian tung ah lungdam ako tawntung thei dingin US gam sung a om Zomi khempeuh tung ah Anungta Pasian in athak in thupha hong pialai henla, cidamna, khansauna leh ki-itna, kikhualna, kipumkhatna thuphate hong guanbeh tahen ci-in, Zomi Innkuan USA kipawlna min tawh Lungdam Thupha kong puak uhhi.\n(Thang Tul Mung, Pa)


url: =Rev. Thawngno & 2013 Christmas\nZomi sungah Laigelhsiam le Laibu hoih tuamtuam tampi abawl khiazo, Pasian' sathaunilh Rev. Nang Khaw Thawng (Sia Job Thawngno) pen nungdeuh in pumpi damlohna (Akal ah Suang om) tawh Yangon Khuapi ah Zato lumin vatungsuk hi.\nZomibup in kilung hihmawh pihin kipatau mahmah hi.\nPasian' mizat khat ahihna le minam it mahmah khat ahihna tawh Zogam Tulpi khat ahi, Pu Dr. C. Thang Za Tuan in ama' inn-ah kingasak in vai kisambang hawmpih, gelpih cih zong Sia Peter Khampu (Christian Media, Kalaymyo) in hong tangko khia a, tu-in Zato pa'n cidam takin hongtuak khiata ahih manin, Zomite' mapankhopzia, Sia Thawngno & 2013 Christmas etlawm in ngaihbang kasa hi.\nSiapa tawh kisai amaban omlai khempeuh ah Pasian' hoihna le Zomite' kipumkhatzia tel semsem bek hilo in, Laibu hoih tuamtuam hongbawl khiat tohtoh laiding inzong ka ngetbeh nuam hi. Ama' hih zawh tantan in thasial hetlo a Minam sungah agamtang Rev. Job Thawngno cidam tak-a Zato pa'n hongtuak khia ahih manin, Lungdam pihna thu kahong tangko khia hi.


url: =Lamka lam sanggam numei (8) te vai Update (Sep 19) ~ Singpu :: ZOMI DAILY\nposted on 20 September 2017 at 1:24 am Lomkholna: Lamka, News, Zomi\nSanggamte pen Kawlgam kumpi Immigration Department te 1947 Act. 32. 13 (1) tawh kiman hi aa, amau thuakding ahih leh Kawlgam kumpi dan zui-in kha 6 – kum 5 tan Thong (Jail) kia ding ahi hi. Ahi zongin India Embassy, Yangon, Impulse Case Info Centre (ICIC) leh ZYA-Yangon hanciamna tawh 15 th September, 2017 ni-in India Government in Kawlgam Ministry of Home Affair laikhak in, copy Immigration Department, Foreign Ministry cihte hongpiak sawnsak hi. Tua tung tawnin nasep tampi hong lempah aa, sanggamte maban zop theih ding hong suak hi.\n16 th – 17 th September, 2017 (Sat-Sunday) teng zumkhak (Holiday) ahih manin bangmah maban kizom theilo aa, ahi zongin Lock-up ah om sanggamte bel dam mello nih om in zato kipai pih hi.\nMinistry of Labor, Immigration and Population pan in 15 th September, 2017 laikhak tung\nImmigration Department in aphahsa hi napi, Immigration Department in FIR hong dokkik ding cih thu hong om hi. Hih tawh kisai vai a kizak ciangin kidelh pah aa, sanggamte akin thei pen aa Bail (Amahkhan) tawh lakkhiat theih nading India Embassy, The National Council of YMCAs Myanmar (ICIC) te tawh ki thuza tuah in maban kalsuan zia ding kikum to pah hi. Immigration Department in FIR hong dokkik ding hita ahih na-ah kisam tampi hong om ahih manin Embassy te kihopih denden aa, Palik te tawh sepkhop zia ding zong kigel in amau tawh holim khopna hun kinei pah hi.\n19 th September,\nDepartment pan FIR lakhia tading ci ahih manin sanggamte avek un kipai pih hi. Amau lakah kum 18 pha nailo 3 om ahih manin amauteng pen Naupang Court ah kipai pih hi. Kum 18 cingkhin 5 te ading FIR lakhia in avekvua Bial theih nading ki vaihawm aa, kisam tampi om ahih manin hih vai tawh hong buaipih leh inntek zawdeuh India Embassy, Yangon ki hopih masa hi. Ahi zongin Embassy ate amau gamdang mi ahih manun Bail theih nading thu omlo cih thukhun na om khinkhian hi. Tua ahih ciangin hih vaitawh kisai thu leh la gim letawl sep leh bawl hong buaipih ahi The National Council of YMCAs of Myanmar pan Nyein Nyein Myint in ama mintawh Bail ding cih hi mahleh kisam tamsak uh ahih manin General Secretary Maung Maung Win min leh YMCAs of Myanmar neih leh lam teng lak-in hong Bail sak ding ci-in lawptak in ki thukim hi.\nAhi zongin kum cing nailo 3 te ading Bail sak ding hong om thei paklo ahih manin YMCAs Myanmar mah panin AGS leh Pa Sian Hang (ZYA-Yangon) te mintawh Bail dingin ki khensat hi. Tua bangteng kawmkal ah vaite hong lemto zel in avek un ki Bail khia thei ahih manin ki lungdam mahmah hi. Akum cing 5 tengpen 21 st September, 2017 (Thursday) ciangin Court ah ki paikik ding aa, a kum cinglo 3 tengpen 26 th September, 2017 (Tuesday) ciangin Court ah kipai kik in tuaciang in sanggamte thu leh la, vaiteng khempeuh siang ding aa, tua ma in amau Kawlgam pan apaikhiat theih nading uh Immigration Department pan zingciang (20 th September, 2017) apat India Immigration Department tawh ki thuza in akin thei penpen aciah theih nading un tuni in Immigration Department (Kyauktada), YMCAs Myanmar leh ZYA-Yangon te in thukim na kinei pah hi.\nTua ahih manin sanggamte vaitawh kisai-in zingciang apat India Embassy, ICIC (YMCAs Myanmar), Immigration Department (Myanmar) leh ZYA-Yangon amau Bail Court Appointed date 21 st leh 26 th September, 2017 ma teitei aa Kawlgam pan India aciah nading uh lampai zia dingteng kigel sak ding hi.\nTu nitak aa kipan in sanggamte 8 teng avek un The National Council of YMCAs of Myanmar te Guest House ah kikoih phot aa, Bail (Amahkhan) ahih manin koi mah paikhia lo in Court pan ongpiak uh niciam ngakin omphot ding uh hi. Nek leh dawn ding tawh kisai-in India Embassy, Yangon in nikhat Ks. 30,000/- ta hongpiak sak uh aa, omna pen YMCAs Myanmar in hong vaihawm sak ahi hi (sum zattawm ding kisap nengneng lei nading pen amau leh amau suak hi). Sanggamte pen Kawlgam pan India amau inntual zang ciang atun na ding uh India Embassy, Yangon in hong vaihawm sak ding uh hi.\nCourt ngeina ahih manin sanggamte pen Court Appointment Date 21 st leh 26 th September, 2017 khit ciangin avai uh siang ding aa, Pasian in pha asak leh tukha sung teitei in amau inn tualzang tun theih nading ki hanciam ding hi.\nSanggamte vai tawh kisai ah lungdam nate\n1. India Embassy, Yangon in lai kisam khempeuh hunlap in hong vansak, nek leh dawn (nikhat an nihvei) ading nikhat ks. 30,000/- ong piaksak, Sanggamte inntual zangciang tuntheih nading Kawlgam-India pai theih nading kisamteng ong bawlsak lai ding.\n2. Impulse Case Info Centre (The National Council of YMCAs of Myanmar General Secretary Maung Maung Win (ama mintawh ong Bail sak), Nyein Nyein Myint (nisim kisap teng leh thu leh la khempeuh hong vansak) leh amau inn (YMCAs Myanmar)ngiat ah omsak in maban kisam laiteng zong hong buaipih laiding uh hi.\n3. Kyauktada Police Station ah semkha khempeuh in sanggamte hong kepsak thunuam leh thusiam takin hong kithuah pih.\n4. Kyauktada Immigration Office pan Win Pa Pa Lwin in FIR ama minngiat tawh hong dokkik in, sanggamte aciah theih nading kisam teng zong hong vaihawm pih lai ding.\n5. ZYA-Yangon Makaite leh nisim in hih ih sanggamte vai tawh akalsuan khia den a hi Sia Pau Khan Sing @ Singpu (ZYA palai)in sanggamte kamphen akipan kisam bangbang aciah dong uh akisaipih te tawh kopin hong vaihawm sak lai ding.\nRelated: Lamka pan hongpai sangggamte kimatna vai ~ Stephen Mang\n6. Anai agamla pan thu leh la tawh ZYA-Yangon tung tawnin hong kinpih, tha hongpia khempeuh tungah lungdamna lian mahmah hi.\nZYA-Yangon aitang in\nPrevious: ZOMKA Leitung thuthang: Bangladesh tuikhang hangin dongtuak tam & thutuamtuam\nNext: Tulaai Leitung Thuthang Tuamtuam Updates (Sep 19)\nLai sim hahkat in napil dinghi ~ NK Nang


url: =Critical thinking leh Zomite pilsinna :: ZOMI DAILY\nCritical thinking leh Zomite pilsinna\nposted on 28 April 2022 at 12:08 pm Lomkholna: Article, Nantalsuan\nThu ngaihsut-theihna pen a kipiangsak khempeuh lak ah, mihingte a tuam vilvel in, a hong kipia hamphatna lianpen a hihi. Pawlkhat te in, taldom ngeungau in ngaihsun uh aa, pawlkhat in ka theih/ngaihsut banghiam? cihzong don selo in, hun ki beisak lel hi.\nCritical thinking (CT) pen, a mun leh mual zui-in a deihna tampi in, kikhia thei hi. A tomtheipen in, “khinkhai theihna” kici leh, kinaipen ding a hihi. Thuza/thuthei khempeuh, thupiang khempeuh a theiphial zong in, mipil/ciim kici theilo, a cihna a hihi. Tua hi aa, khinkhaisiam te-in, bingphut cih bang omlua samlo hi. Itna masuan Pasian upna sung ah ki bingfoot thei bek hi.\nBritish hunlai, Burma-India hunlai pek in a minthang vangvang a citak pen, a ki-it pen leh ciampello pen a kici te, tuhun ciang, unau sanggam sang-in, midang a muangzawphial dinmun ciangdong, moral a down na uh pen, kumpi hoihlo leh CT bulphuh pilsinna a kingahlohna zong a hang khat hi peelmawh ding hi.\nZomite bek hilo, Kawlgammi a tamzaw in, thuleng (info/news) khatpeuhpeuh,kantel phot selo in, upziau ciangbek hilo, ummawhsat in, a pehtawi ziauziauna uh penzong, pilsinna sanginn ah CT bulphuh-lohna zong kihel ding in, kigen hi.Thuza thuthei khempeuh thumu kisa kha hi. CT bulphuh pilsinna a ngahkha sung ah zong, lungsim taw-phah in, thugen mahmah lai kicihi. A hizong pilsinna ah, laisinte a khangtosak leh a lawpsakpen CT bulphuh lai kihilhzia kici hi.\nA langkhat ah, CT a zangvetlo minam lakah makaai gina ompeuh leh a hiciang khat tunpih veve thei kici hi. Banghang hiam cih leh, makaaite thu a kawi a maam in zuikimphial uh a hih man-un, ki thutuak uh aa, gualzawhna a ngahna ciang zong om hi. Gentehna in, Pawimi (R-awkaihdeuh a kici) sung ah kithutuakna omzaw in kigen hi. A kigenciang, mipi-in, makaaite vaihawmkhat zuimasa phot uh aa, vainung ah thudiklehdiklo lemkik uh kici hi. Tu hun ciang, social media pen langnihhiam-namsau tawh kibang a hih man-in, banglam in lekzaw cih bel, mipite mungtupna leh lungngulhna tung ah kinga hi.\nZomite CT bulphuh pilsinna, khuasakna leh ki makaihna ah koimun pawl ah ih om tam? A laklawh laitak maw, a tawdap ah, a hih keileh tehkaaktheihding dinmun ah omvet nailo? Kawlgambupsung minamdang khempeuh tawh a ki tehtheihlo Zomite hamphatna khat bel, pilsinna-hoih ki ngahna mun, leitung ah democracy gamlianpen Indiagam ah a teeng’ hong angvan laizom sanggam a neihna uh hi. Tua sanggam te’n a lamlak ding uh, kiniamkhiatna tawh a muan ding uh a hi lel hi. A kizang theilo pi, kiphatsakna in, guallelhna kici hi.\nA dang tampi a ki et ma-in, Kawlgammite in a pahtaak mahmah uh, General Aung San kampau“ A hoih pen lam-en kawm in, a siapen ding ki gingkhol in-Hope for the best, but prepare for the worst” a cih kammal bek kilungngai leh, Kawlgamsung Zomi thautawite aa ding mailam kalsuanzia ding khentat hak hetlo ding hi lel hi. Makaai gina khat in, a mipihte gamlehlo-thak a satpihzo pah keilehzong , a gilvahna ding uh leh a lungmuanna ding uh lunggulh masa in, a kullopi sihpihngamna sang-in, hinpihngamna in mannei zaw ding a hihi.\nA beisa in, Kawlgam pilsinna sanginn ah, CT bulphuh laihilhna a kizatna ding’ a hunhun kumpi thunei te in, hanciamto mahta leh, hamsiatna tawh mabing den in, a om hi. Tua hi aa, Kawlgam taangpitaangta cih gen loh, a sangpen siamsinna ah gualzawhna a ngahsa te ngawn lak ah CT in munla in, zungkha zolo kici hi.\nTua ban ah, Kawlgam pilsinna pen ngeina leh gam kiukna tung ah tampi kinga hi. Mangkaang hunlai pek pan-in, Kawl phungyi sanglai kihilhdaan (a kihilh bangbang in ciaptehna) leh Gaalkap kumpi khutnuai ah, a kisawl bangbang nialtheih omlo cihbang ki makaihzia tawh a ki kalsuan toto a hihna tawh, laisinmite in laihilhte thudot theihna hun leh a thu tampi kipia lo aa, a kawi a maam laihilhte hilh bangbang tawh ki naamtaak kul a hihi. Laihilhte leh thuneite thubek hita ngial hi.\nNitumna khangto a kicihna pilsinna sanginn ah, Zolai sang (primary school) pan kipan in, laisin naugpangte kihelna kikupna tawh kipantah pah uh hi. Laisinna sanginn bek hilo in, nasep siamsinna munte ah CT bulphuh kihilhzia kizang hi. A tom in, thusin ding thulu khat tungtawn in theihsa, theihbehnop, theihsaknop leh theihuaithu te laisinte tawh a kituak bat tantan, laisinte kikal a hizong, laisinte leh laihilhte kikal, kikupna leh dotna leh dawnna pan, kipanto hi. Laisimbu/textbook cihbang omlo, simhuai laibu cihbang in kikoihsak hi.\nCritical Thinking taangthu tomno:\nCritical Thinking kammal a kizat masak hun pen BC500 pawl in, kiciamteh aa, tuazawh BC400 pawl in, Greek philosopher Socrates in limzat masapen phial ding in, kigen hi. Thu piang thu kigen khat telgeh in theihnopna hang tawh dotna kammalte a kizatna pan kipankhia hi. Gentehna, a kigen thu khat pen, a genkua, a hun leh mun, a deihna leh a kipatna bang? cihbang tepawl dotna kammalte a hihi.\nSocrates nung ah, Renaissance kici kipuahphatna hunsung inzong,thungaihsut-hat minthang pawlkhat Bacon, Hume, Kant, Berkeley leh Descartes te inzong a piang taktak leh ummawhthu, muhdan thu, a kilamdana te bangci ngaihtuah siam in, bangci khuasakding cihbang dotna, kikupna te thupi ngaihsut in, nei uh hi.\nKumzalom 19 nung, industrial revolution (setpi tawh nasepna) in, pilsinna hong tangzaisak semseem aa, siamsinna kiva John Dewey in 1910 kum-in, , siamsinna tawh ki memat in, sepna siamna te “etkak kiikna” ci-in min a vawh hi. A kimuthak seplehbawl siamna te taangpi-taangta in, noptuampih leh a zattheih- zuihtheihding kilamlahna-khat in, a kilaakding deihna a hi hi.\n1930 ciangin, CT maban dawlkhat ki laamto in, American pilsinna sanginnte ah thului thupiang te bangci kantel leh a hitheipenthu khinkhaisiam nading’ deihna tawh leitungpaizia sinna, mihing khuasakzia ettelna leh thupiang khat tung ah, a kilawm-kituakpen thuluan-ngaihsutsiam nading in, a sinnna in, kizangsak masa phot hi. Pilsin sangnaupangte khinkhai ngaihsutzia a kitelnopna himah leh tudongciang lam-et bang in, kilawhcing zonailo kici lai hi.\n1956 ciang in, pilsinna kikhangkhan nadingmah deihna tawh, Bloom’s Taxonomy (Pilsinna makaaipa minpua) a kici, pilsinna-dawl ciaptehna khat, ki bawlkhia hi. Tua dawl ah, thutheihna zatsiamna pen a sangpen in ki koih aa, a thutheih/ciapteh lelna pen a niampen dawl ah kikoih hi. 2002 ciang in, Anderson leh a pawlte in, Taxonomy hong puahphato lai uh hi.\nTunai ciang in, kumpi nasepna leh a pualam sumbawl paailbawlna ah zong siamna a khantoh nading deihna tawh zatding in, a munmun ah kihanthawn mahmah hi. President Obama in, CT pen USgam khuasak nading neihloh peelmawh thu6 lak ah khat a hi, ci-in 2014 The State of the Union- kumcin thugenna ah a hel hi.\nKawlgam pilsinna leh Critical Thinking:\nKawlgam pilsinna pen ngeina sung ah zungthukkha mahmah hi. Kawl phungyi-lai etlohsa cihkikna(lotngah-by heart- rot learning), British ki-ukna leh gaalkap ki ukna tawh a kilamto gamsung ah, laihilhte cihbang laisinte’n a kawi a maam in, zuihna a hihi. Hih tungtawn inzong, u hamte tung ah zahtaakna aa kipan, cihtakna leh lungkhauhna cihbang ngeina kip khat hong omsam hi.\nUNICEF te thuciaptehna bel, laihhilh mikhat ciang laisin 100kiim bang a pha naupangte tung ah, a hun uh sehli suah sehthum bang laihilhna in zang uh aa, laisinte in CT zangin thudot kik hun ding om phalo ci uh hi.\nA gingkhia laisimsak na, a kilokhia nungzuihna, tamveipi cih kikkiksakna tawh ciaptehna cihbang laihilhna in hun kizang hi. Tua bang hang in, laisinte in laimal khat, thupai khat a khiatna theiselo in, a ciaptehna uh pen, a ngeina khat hong suak hi.\nLaisin naupangte masuan-masa CT zatding deihna tawh Kum30 sung laisinzia ding geelna khat 2002 in a ki bawl demdam hi. Tua zawh kum15 sung in kipuah toto aa, a nunung pen 2016-2021 laihilhzia dingzong ki geel khia hi. A hizong, ettheih ding in a lawhcinlohna pen laihilhte mawhpaihna kipia maita hi.\nA taktak in bel, laihilhte mawhpaih pahding sang in, pilsinna-vai thunei te aa kipan, a gam-uk kumpite in, a kisam thu leh la, sumlehpaai vaihawm leh lawhcing pen ding a hihi.\nCT siksan Prospect Burma (PB) te Pilsinna tawsawn kalsuanna:\nPilsin sangnaupang te khangto in, pilsinna-sangzaw gamsung gampua university a zoptheih nading uh leh inn a ciahkik uhciang in, a khuapih tuipihte khuasak nuntaakna, a ki lamdansak nading in, a ki geelna ah CT hilhna a nei uh hi. Pilsinna sang ngah nading lampi, makaihsiam nading’ a kisam siamna leh sangsum, innciahciang in, pilna kihoptheih nading kisam laikung laidal cihbang in zong, a panpih uh hi.\nPB sangnaupang lui Dr TheinLwin in a bawl laibu zang in, Kawlgam pilsin naupang te CT bulphuh pilsinna, laihilhte hilhding bek hilo, laisin naupangte makhuat theihding ngimna tawh a nuai aa bang in kalsuan pih uh hi.\n1. Thu kaih khopna: Laihilhte in, thulukhat pia masa hi. Tua thulu tungtawn in, laisinte kikal ah theihna, muhna, telna and ngaihsunna te ki kumsak uh hi. Tua kikupna tungtawn in a theihsa, theihnailoh leh theihbehnop thute uh gawmtuah in a ban kanbehtohna tawh kizom hi.\n2. Thutheihna kilamhna: Laisinte kikal ah a thutheih thakte kihawm in, thudotna kibawl hi. Hih sung ah laihilhte in, a thuluanzia ding huhna piathei aa, mailam kalsuanbeh nading zong lamlakthei hi.\n3. Thutheih kaihkhopna leh ciaptehna: laibu sung pan leh kikupna pan a theihte uh kikaai khawm hi. Hi mun ah, a kihilhte back hilo, laisinte kikalsung pan zong theihna a ki hawmkhiat na, tua pan-in, a kingahtheizah tawh a thu a kicing keizong, a taangpi in muhna khat kingah thei hi.\nHih hunsung in, CT min pulaakkul selo in, laisinte in a theihlohkal un, a mau kikal dotna dawnna leh kikupna pan thu tampi mukhia thei uh hi. A kipia thulu sisak in, a kipatna dik/lo, thutak leh upmawhthu a hihna te theikhia zozaw uh cih, mukhia uh hi\nTulai Zomi leh CT pilsinna:\nZomite, a diakdiak in, Kawlgamsung ah a omte aa ding, Khasiangtho Pasian khiang pan a hong paingiat pianpih khinkhai theihna, ciimna a ki ngah kei leh, pilsinna sanginn lampan ngah na ding bel mualmong et sang-in, gamla zawlai tawh kibang phot hi. A hizong in, Pasian theihloh in, a piang khatzong omlo kici hi. Itna Pasian na up aa, a deihna leh a thukhamte na zuih takpi leh a bucing khinkhaisiamna na nei ta hi. Nantal’suan (Propect Burma’s 2020 Autum newsletter tomlaakna leh lamlahna tawh)\nPrevious: Joseph namu hiam? ~ Pu Thangboi\nNext: News update: Russia – Ukraine vai (May 03, 2022)